Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le hinnéacsanna a úsáidtear mar thagarmharcanna in ionstraimí airgeadais agus i gconarthaí airgeadais /* COM/2013/0641 final - 2013/0314 (COD) */





MEABHRÁN MÍNIÚCHÁIN 1. COMHTHÉACS AN TOGRA 1.1. Comhthéacs ginearálta, forais agus cuspóirí an togra Is ionann innéacs agus aonad tomhais, ar phraghas nó ar chainníocht de ghnáth, a shocraítear ó am go ham ó thacar ionadaíoch sonraí bunúsacha. Nuair a úsáidtear innéacs mar phraghas tagartha i gcomhair ionstraime nó conartha airgeadais, is tagarmharc ansin é. Tá éagsúlacht leathan tagarmharcanna á n-ullmhú faoi láthair agus soláthraithe difriúla ag úsáid modheolaíochtaí difriúla, idir eintitis phoiblí agus soláthraithe tagarmharcanna tiomanta neamhspleácha. Leagadh béim ar thábhacht na dtagarmharcanna agus na leochaileachtaí a bhaineann leo leis na socraíochtaí atá déanta ag roinnt údarás inniúil le líon áirithe bainc maidir le cúbláil na dtagarmharcanna rátaí úis LIBOR agus EURIBOR. Tá imscrúdú idir lámha ag na húdaráis inniúla freisin ar líomhaintí maidir le cúbláil ar mheasúnuithe ar phraghsanna tráchtearraí arna soláthar ag gníomhaireachtaí tuairiscithe praghsanna tráchtearraí (PRAnna) agus rinne IOSCO athbhreithniú ar mheasúnuithe ar phraghsanna ola a dhéanann na gníomhaireachtaí sin. Tá sláine na dtagarmharcanna fíorthábhachtach do phraghsáil cuid mhaith ionstraimí airgeadais, cosúil le babhtálacha rátaí úis, agus conarthaí tráchtála agus neamhthráchtála, cosúil le morgáistí. Má dhéantar cúbláil ar thagarmharc, beidh caillteanais shuntasacha ar roinnt de na hinfheisteoirí ar leo ionstraimí airgeadais a ndéantar a luach a shocrú trí thagairt a dhéanamh don thagarmharc. D'fhéadfadh sé an fíorgheilleagar a shuaitheadh trí chomharthaí míthreoracha a sheoladh amach maidir le staid margaidh bhunúsaigh. Ar bhonn níos ginearálta, is féidir le himní faoin mbaol a bhaineann le cúbláil tagarmharcanna an bonn a bhaint d'iontaoibh an mhargaidh. Bíonn tagarmharcanna faoi réir cúblála má tá coinbhleachtaí leasa nó discréid ann sa phróiseas tagarmharcála agus mura bhfuil siad faoi réir rialachais agus rialuithe leordhóthanacha. Sa chéad chuid d'fhreagairt an Choimisiúin ar an gcúbláil líomhnaithe ar LIBOR agus EURIBOR, rinneadh leasú ar na tograí atá ann cheana le haghaidh Rialacháin um dhrochúsáid mhargaidh (MAR) agus le haghaidh Treorach maidir le smachtbhannaí coiriúla i ndáil le drochúsáid mhargaidh (CSMAD) d'fhonn a shoiléiriú go follasach agus go haonchiallach go bhfuil aon chúbláil ar thagarmharcanna neamhdhleathach agus faoi réir smachtbhannaí riaracháin nó coiriúla. Ní leor díreach an réimeas smachtbhannaí ann féin a athrú áfach chun feabhas a chur ar an mbealach ina ndéantar tagarmharcanna a tháirgeadh agus a úsáid; ní fhaightear réidh leis na rioscaí a bhaineann le cúbláil a eascraíonn ó rialachas neamhleor an phróisis thagarmharcála áit ina mbíonn coinbhleachtaí leasa agus discréid ann. Ina theannta sin, d'fhonn infheisteoirí agus tomhaltóirí a chosaint, is gá go mbeidh tagarmharcanna láidir, iontaofa agus iad oiriúnach dá bhfeidhm. I bhfianaise na gcomaoineacha sin, tá ceithre phríomhchuspóir ag an togra seo i gcomhair rialacháin a bhfuil sé mar aidhm leo an creat faoina soláthraítear tagarmharcanna, faoina rannchuidítear leo agus faoina n-úsáidtear iad a fheabhsú: – rialachas agus rialuithe ar an bpróiseas tagarmhairc a fheabhsú agus go háirithe a áirithiú go seachnaíonn riarthóirí coinbhleachtaí leasa, nó go ndéanann siad iad a bhainistiú go leordhóthanach ar a laghad ar bith; – cáilíocht na sonraí ionchuir agus na modheolaíochtaí a bhíonn in úsáid ag riarthóirí tagarmharcanna a fheabhsú agus go háirithe a áirithiú go n-úsáidfear sonraí leordhóthanacha agus cruinne nuair a bhíonn tagarmharcanna á socrú; – a áirithiú go mbeidh rannchuiditheoirí tagarmharcanna faoi réir rialuithe leordhóthanacha, go háirithe d'fhonn coinbhleachtaí leasa a sheachaint agus go mbeidh a rannchuidiú do thagarmharcanna faoi réir rialuithe leordhóthanacha. Nuair is gá ba cheart go mbeadh an chumhacht ag an údarás inniúil ábhartha sainordú a thabhairt do rannchuiditheoirí leanúint de bheith ag rannchuidiú le tagarmharcanna; agus – a áirithiú go mbeidh dóthain cosanta ag tomhaltóirí agus ag infheisteoirí a úsáideann tagarmharcanna trí trédhearcacht a fheabhsú, cearta sásaimh leordhóthanacha a áirithiú agus a áirithiú go ndéantar measúnú ar oiriúnacht nuair is gá. 1.2. Forálacha atá i bhfeidhm cheana féin i réimse an togra Téitear i ngleic le gnéithe áirithe den húsáid tagarmharcanna i ndlí an Aontais faoi láthair: – Soiléirítear go follasach agus go haonchiallach sna tograí le haghaidh Rialacháin um Dhrochúsáid Mhargaidh (MAR)[1] in Airteagail 2(3)(d) agus 8(1)(d) agus le haghaidh Treoir um Smachtbhannaí Coiriúla maidir le Drochúsáid Mhargaidh (CSMAD)[2] (bhí MAR faoi réir comhaontaithe polaitiúil ag Parlaimint na hEorpa agus ag an gComhairle i Meitheamh 2013) go bhfuil aon chúbláil ar thagarmharcanna neamhdhleathach agus faoi réir smachtbhannaí riaracháin nó coiriúla. – Foráiltear sa Rialachán maidir le Sláine agus Trédhearcacht an Mhargaidh Fuinnimh (REMIT)[3] go bhfuil an chúbláil a dhéantar ar thagarmharcanna a úsáidtear i gcomhair táirgí mórdhíola fuinnimh neamhdhleathach. – Éilítear sa Treoir a bhaineann le Margaí in Ionstraimí Airgeadais[4] go mbítear in ann aon ionstraimí airgeadais a ligtear isteach chun a dtrádála i margadh rialáilte a thrádáil ar bhealach cóir, ordúil agus éifeachtúil. Sonraítear tuilleadh i Rialachán Cur Chun Feidhme[5] na Treorach sin nach mór do phraghas nó d'aonad tomhais luacha eile na bunionstraime a bheith iontaofa agus ar fáil go poiblí. – Tá foráil in Airteagal 30 de Thogra an Choimisiúin Eorpaigh maidir leis an Rialachán um Mhargaí in Ionstraimí Airgeadais (MiFIR)[6] (atá á chaibidliú faoi láthair ag Parlaimint na hEorpa agus ag an gComhairle) ag éileamh cheadúnú neamh-eisiach tagarmharcanna chun críocha imréitigh agus trádála. – Foráiltear leis an Treoir Réamheolaire agus an Rialachán Cur Chun Feidhme[7] i gcás ina bhfuil tagairt d'innéacs i réamheolaire, gur cheart don eisitheoir an cineál bunionstraime a leagan amach agus sonraí faoi cén áit is féidir faisnéis a fháil maidir leis an mbunionstraim, tuairim maidir le cén áit is féidir faisnéis a fháil faoi fheidhmiú na bunionstraime roimhe seo amach anseo agus maidir lena luaineacht, agus ainm an innéacs. Más é an t-eisitheoir a chumann an t-innéacs atá i gceist, ní mór don eisitheoir freisin tuairisc a thabhairt ar an innéacs. Murab é an t-eisitheoir a chumann an t-innéacs, is gá don eisitheoir a shoiléiriú cén áit is féidir faisnéis a fháil maidir leis an innéacs, agus i gcás gur ráta úis an ráta bunúsach is gá don eisitheoir tuairisc a thabhairt ar an ráta úis. – Foráiltear sa Treoir um Ghnóthais le haghaidh Comhinfheistíochta in Urrúis Inaistrithe[8] nach féidir le cistí UCITS ach sciar uasta ionstraimí arna n-eisiúint ag an gcomhlacht céanna a bheith acu ina bpunann. Féadfaidh Ballstáit na teorainneacha a bhaineann le cén mhéid dá bpunann iomlán is féidir le UCITS a shealbhú suas go uasmhéid 20 % a ardú le haghaidh infheistíochta i scaireanna nó in urrúis fiachais arna n-eisiúint ag an gcomhlacht céanna nuair a bhaineann sé le hinnéacs is mian leis an UCITS a mhacasamhlú, ar an gcoinníoll go bhfuil comhdhéanamh an innéacs sách éagsúlaithe, go ndéantar ionadaíoch san innéacs ar thagarmharc leormhaith don mhargadh dá dtagraíonn sé agus go bhfoilsítear é ar bhealach iomchuí. 2. TORTHAÍ NA gCOMHAIRLIÚCHÁN LEIS NA PÁIRTITHE LEASMHARA AGUS NA MEASÚNUITHE TIONCHAIR 2.1. Comhairliúcháin Seoladh comhairliúchán poiblí trí mhí an 3 Meán Fómhair agus cuireadh deireadh leis an 29 Samhain 2012. Fuarthas 84 rannchuidiú ó rannchuiditheoirí, ó sholáthraithe agus ó úsáideoirí tagarmharcanna lena n-áirítear malairtí, bainc, infheisteoirí, grúpaí tomhaltóirí, comhlachtaí trádála agus comhlachtaí poiblí. D'aithin geallsealbhóirí na laigí a bhain le táirgeadh agus le húsáid tagarmharcanna, agus thacaigh siad go forleathan le gníomh ar leibhéal AE. Chuir freagróirí béim freisin ar an ngá atá le comhordú idirnáisiúnta, agus le calabrú cúramach ar scóip aon tionscnaimh. Rinne ESMA agus EBA infheistíocht chomhpháirteach i soláthar EURIBOR ag an EBF-EURIBOR agus an 11 Eanáir 2013 sheol siad comhairliúchán maidir le Prionsabail na bPróiseas faoina Socraítear Tagarmharcanna san AE[9]. I litir dar dáta an 7 Márta 2013 thug EBA, ESMA agus EIOPA comhairle maidir le hábhar na reachtaíochta beartaithe seo i bhfianaise na hoibre sin. Bhí seirbhísí an Choimisiúin rannpháirteach in éisteacht oscailte ESMA-EBA an 13 Feabhra 2013[10] maidir le Prionsabail sin na bPróiseas faoina Socraítear Tagarmharcanna. Bhí seirbhísí an Choimisiúin rannpháirteach freisin san éisteacht phoiblí ar dhul i ngleic le cultúr na cúblála sa mhargadh - post gníomhaíochta domhanda LIBOR/EURIBOR arna thionól ag Parlaimint na hEorpa an 29 Meán Fómhair 2012. 2.2. Measúnú Tionchair I gcomhréir lena bheartas "Rialáil Níos Fearr", rinne an Coimisiún measúnú tionchair ar na roghanna beartais. Cuimsíodh i roghanna beartais roghanna chun dreasachtaí i gcomhair cúblála a theorannú, discréid a íoslaghdú agus a áirithiú go bhfuil tagarmharcanna bunaithe ar shonraí leordhóthanacha, iontaofa agus ionadaíocha, a áirithiú go dtéann rialachas inmheánach agus rialuithe i ngleic le rioscaí, a áirithiú go ndéantar maoirseacht éifeachtach ar thagarmharcanna agus go bhfeabhsaítear trédhearcacht agus cosaint infheisteoirí. Rinneadh gach rogha beartais a mheasúnú de réir na gcritéar seo a leanas: an tionchar ar pháirtithe leasmhara, ar éifeachtacht agus ar éifeachtúlacht. Tá na cearta bunúsacha seo a leanas den Chairt um Chearta Bunúsacha thar a bheith ábhartha: meas ar an saol príobháideach agus ar shaol an teaghlaigh, sonraí pearsanta a chosaint, saoirse chun tuairimí a nochtadh agus faisnéis a fháil. Ceadaítear teorainneacha ar na cearta agus saoirsí seo faoi Airteagal 52 den Chairt. Tá na cuspóirí mar a shainmhínítear thuas iad i gcomhréir le hoibleagáidí an AE cearta bunúsacha a urramú. Is gá foráil a dhéanamh maidir le aon theorannú ar chleachtadh na gceart agus na saoirsí seo sa dlí agus is gá bunbhrí na gcearta agus na saoirsí seo a urramú leis áfach. Faoi réir phrionsabal na comhréireachta, ní fhéadfar teorainneacha a dhéanamh ach amháin má tá gá leo agus má fhreagraíonn siad go hiarbhír do chuspóirí leasa ghinearálta arna n-aithint ag an Aontas nó don riachtanas cearta agus saoirsí daoine eile a chosaint. I gcás tagarmharcanna, is é an cuspóir leasa ghinearálta lena dtugtar bonn cirt do theorainneacha áirithe ar chearta bunúsacha an cuspóir maidir le sláine an mhargaidh a áirithiú. Tugann an gá leis an gceart chun maoine (Airteagal 17 den Chairt) a chosaint bonn cirt do theorainneacha áirithe ar chearta bunúsacha freisin, toisc go bhfuil infheisteoirí i dteideal cosaint a fháil do luach a gcuid maoine (e.g. iasachtaí, díorthaigh) ó chaillteanais arna gcruthú ag suaitheadh margaidh. Éalaíonn an ceart ar an tsaoirse chun tuairimí a nochtadh agus faisnéis a fháil go ndéanfaí saoirse na meán a urramú. Ba cheart an Rialachán seo a léirmhíniú agus a chur i bhfeidhm i gcomhréir leis an gceart bunúsach sin. Dá bhrí sin, más rud é nach ndéanann duine ach tagarmharc a fhoilsiú nó go ndéantar tagairt dó mar chuid dá ghníomhaíochtaí iriseoireachta, agus nach bhfuil smacht aige ar sholáthar an tagarmhairc sin, níor cheart go mbeadh an duine sin faoi réir na gceanglas a fhorchuirtear ar riarthóirí leis an Rialachán seo. Mar sin, fágann sé seo go mbeidh iriseoirí saor chun tuairisciú a dhéanamh ar mhargaí airgeadais agus tráchtearraí agus gníomhaíochtaí iriseoireachta idir lámha acu. Dá réir sin, tugadh sainmhíniú docht ar riarthóir tagarmhairc lena n-áirithiú go gcuimsíonn sé soláthar tagarmhairc ach nach dtagann gníomhaíochtaí iriseoireachta laistigh dá raon feidhme. 3. EILIMINTÍ DLÍ AN TOGRA 3.1. Bunús dlí Tá an togra bunaithe ar Airteagal 114 den Chonradh ar Fheidhmiú an Aontais Eorpaigh (“CFAE”). 3.2. Coimhdeacht agus comhréireacht Tá tograí an Choimisiúin maidir le tagarmharcanna a rialú i gcomhréir le prionsabal na comhréireachta mar atá leagtha síos in Airteagal 5(3) den Chonradh ar an Aontas Eorpach (CAE), ina n-éilítear ar an Aontas gníomhaíocht a ghlacadh ach amháin agus a mhéid is nach féidir leis na Ballstáit cuspóirí na gníomhaíochta beartaithe a bhaint amach go leordhóthanach agus dá bhrí sin, de bharr fhairsinge nó éifeachtaí na gníomhaíochta arna beartú, gur fearr a bheidh an tAontas in ann iad a bhaint amach. Cé gur tagarmharcanna náisiúnta iad go leor de na tagarmharcanna, is tionscal idirnáisiúnta trí chéile é an tionscal tagarmharcanna ó thaobh táirgeadh agus úsáide araon. Cé go bhféadfaidh gníomhaíocht ar leibhéal náisiúnta maidir le hinnéacsanna náisiúnta cuidiú lena áirithiú go ndéantar aon idirghabháil a chur in oiriúint go hiomchuí do na fadhbanna ar an leibhéal, d'fhéadfadh meascán rialacha a bheith mar thoradh air sin, d'fhéadfaí deis míchothrom iomaíochta a chruthú laistigh den mhargadh aonair agus d'fhéadfadh cur chuige neamhréireach agus nach bhfuil comhordaithe a bheith mar thoradh air. Úsáidtear tagarmharcanna chun go leor idirbhearta trasteorann éagsúla a phraghsáil, go háirithe sa mhargadh maoinithe idirbhainc agus i margadh na ndíorthach. Chuirfeadh éagsúlacht sna rialacha náisiúnta bac ar an deis tagarmharcanna trasteorann a chruthú agus dá bhrí sin chuirfeadh sé bac ar na hidirbhearta trasteorann seo. Is fadhb í seo atá aitheanta ag an G20 agus ag an FSB, agus leag siad freagracht ar IOSCO sraith uilíoch prionsabal a tháirgeadh a mbeidh feidhm leo i leith tagarmharcanna airgeadais. Cuideoidh tionscnamh AE leis an margadh aonair a fheabhsú trí chreat coiteann a chruthú le haghaidh tagarmharcanna iontaofa a úsáidtear i gceart ar fud na mBallstát éagsúla. Cé nach ndéantar aon rialáil ar tháirgeadh tagarmharcanna ar an leibhéal náisiúnta i bhformhór na mBallstát, tá reachtaíocht náisiúnta glactha ag dhá Bhallstát cheana féin maidir le tagarmharcanna rátaí úis dá n-airgeadraí náisiúnta. Lena chois sin, tháinig IOSCO ar chomhaontú le déanaí maidir le tagarmharcanna atá le cur chun feidhme ag a chuid comhaltaí. Tá solúbthacht sna prionsabail seo maidir le raon feidhme agus modhanna ó thaobh iad a chur chun feidhme de agus i ndáil le téarmaí áirithe áfach. In éagmais creat comhchuibhithe Eorpach le haghaidh tagarmharcanna, is dócha go nglacfaidh Ballstáit eile éagsúlacht reachtaíochta ar an leibhéal náisiúnta. Mar shampla, i láthair na huaire, is dealraitheach go bhfuil raon feidhme na reachtaíochta i mBallstát amháin chomh leathan le raon feidhme IOSCO, agus ag an am céanna ní chumhdaíonn reachtaíocht an Bhallstáit eile a thug isteach rialacha maidir le tagarmharcanna ach tagarmharcanna rátaí úis. Bheadh ilroinnt ar an margadh inmheánach ann mar thoradh ar na cineálacha cur chuige éagsúla seo, toisc go mbeadh riarthóirí agus úsáideoirí tagarmharcanna faoi réir rialacha difriúla i mBallstáit difriúla. In éagmais creat reachtach ón Aontas, ní bheadh na gníomhaíochtaí aonair náisiúnta éifeachtach ach an oiread, toisc nach bhfuil aon dualgas ar Bhallstáit nó go deimhin aon dreasacht ann dóibh comhoibriú le chéile agus fágann an t-easpa comhair dá leithéid eatarthu go bhféadfadh arbatráiste rialála a bheith ann. Tá gnéithe áirithe den chosaint d'infheisteoirí sa réimse seo cumhdaithe go ginearálta ag MiFID. Go háirithe, tá ceanglas ar ghnóthais faoi MiFID measúnú oiriúnachta a dhéanamh. Socrófar leis an tástáil seo cibé an bhfuil an taithí agus an t-eolas ag an gcliant is gá d'fhonn na rioscaí atá i gceist maidir leis an táirge nó an tseirbhís infheistíochta atá á thairiscint nó á éileamh a thuiscint nó nach bhfuil. Dá bhrí sin, cuireann sé leibhéal leordhóthanach cosanta d'infheisteoirí ar fáil. Ó thaobh cosaint tomhaltóirí de, cuimsíonn an Treoir um Chreidmheas Tomhaltais rialacha maidir le faisnéis leordhóthanach a nochtadh, mar aon leis an Treoir um Chreidmheas Morgáiste a ghlacfar go luath, a chuimsíonn ceanglas freisin comhaontuithe oiriúnacha creidmheasa a mholadh. Ní théann rialacha sin an AE maidir le cosaint tomhaltóirí i ngleic leis an tsaincheist ar leith i ndáil le hoiriúnacht tagarmharcanna i gconarthaí airgeadais áfach. Ina theannta sin, fágann cumhacht margála míchothrom agus úsáid téarmaí caighdeánacha go bhféadfadh rogha theoranta a bheith ag tomhaltóirí acu maidir leis an tagarmharc a úsáidfear. Níl an t-eolas ná an taithí is gá ag tomhaltóirí chun measúnú iomchuí a dhéanamh ar oiriúnacht tagarmharcanna. Dá bhrí sin, ba cheart go ndéanfaí reachtaíocht an AE atá ann cheana sa réimse seo a chomhlánú leis an togra seo trí a áirithiú go bhfágfar an fhreagracht as measúnú a dhéanamh ar oiriúnacht tagarmharcanna i gconarthaí miondíola leis na hiasachtóirí nó creidiúnaithe. Áiritheoidh an méid sin rialacha comhchuibhithe an AE um chosaint tomhaltóirí maidir le tagarmharcanna a úsáid chun tagairt a dhéanamh do chonarthaí airgeadais. Tá comhchreat rialála do thomhaltóirí agus do chreidiúnaithe maidir le conarthaí airgeadais de dhíth freisin le go mbeifear in ann tagarmharcanna trasteorann a úsáid seachas cur chuige ilroinnte náisiúnta. Mar thoradh ar ghearáin ó chustaiméirí agus ar dhlíthíocht a bhaineann le tagarmharcanna mí-oiriúnacha a úsáid i roinnt Ballstát, is dócha go nglacfaí bearta maidir le cosaint tomhaltóirí atá éagsúil óna chéile ar an leibhéal náisiúnta. D'fheadfadh ilroinnt ar an margadh inmheánach a bheith ann dá bharr. Chomh maith leis sin, tá an Rialachán atá beartaithe comhréireach, mar a cheanglaítear faoi Airteagal 5(4) den CAE. Ní dhíríonn sé ach amháin ar na hinnéacsanna sin a úsáidtear chun tagairt a dhéanamh d'ionstraimí airgeadais, nó do chonarthaí airgeadais amhail morgáistí, toisc gurb iad sin na tagarmharcanna a bhféadfadh tionchar eacnamaíoch cinnte díreach a bheith acu má dhéantar cúbláil orthu. Ina theannta sin, tá forálacha sa Rialachán atá beartaithe chun a cheanglais a chur in oiriúint d'earnálacha difriúla agus na cineálacha éagsúla tagarmharcanna amhail tráchtearraí, ráta úis idirbhainc agus tagarmharcanna ina n-úsáidtear sonraí malairte. Déantar cur chuige comhréireach a áirithiú toisc go bhforchuirtear formhór mór na n-oibleagáidí ar riarthóir an tagarmhairc. Tá roinnt de na ceanglais seo ar a laghad á gcomhlíonadh ag go leor riarthóirí tagarmharcanna cheana féin, rud a thugann le fios nár cheart go dtiocfadh méadú díréireach ar an ualach riaracháin. Lena chois sin, níl próisis um rialachas agus rialú inmheánach de dhíth ach ó rannchuiditheoirí faoi mhaoirseacht, rud a chiallaíonn nach mbeidh tionchar suntasach i gceist do rannchuiditheoirí tagarmhairc nach bhfuil faoi mhaoirseacht, trádálaí neamhchláraithe mar shampla. Ar deireadh, sna codanna tábhachtacha go léir, tá an Rialachán seo ailínithe le Prionsabail IOSCO do thagarmharcanna airgeadais a foilsíodh ar an 17 Iúil 2013 agus atá comhaontaithe ar bhonn idirnáisiúnta, prionsabail a ndeachthas i mbun comhairliúcháin leathana le geallsealbhóirí i ndáil leo. Cuirfidh sé seo teorainn le costais oiriúnaithe. I bhfianaise an méid sin, tá gníomhaíocht AE iomchuí i dtéarmaí phrionsabal na coimhdeachta agus na comhréireachta. 3.3. Rogha ionstraime Meastar gur Rialachán an ionstraim dlí is oiriúnaí chun ceanglais aonfhoirmeacha a thabhairt isteach maidir le soláthar tagarmharcanna, sonraí ionchuir a chur ar fáil do na tagarmharcanna sin, agus úsáid tagarmharcanna san Aontas. Tá ceanglais áirithe á leagan síos i bhforálacha an togra seo ar riarthóirí, ar rannchuiditheoirí agus ar úsáideoirí tagarmharcanna. I ngeall ar an ngné trasteorann a bhaineann le go leor tagarmharcanna, tá gá leis an comhchuibhiú is mó is féidir a dhéanamh ar na ceanglais sin. Toisc go bhfuil bearta i gceist i rialáil tagarmharcanna lena sonraítear ceanglais bheachta i ndáil le sonraí agus modheolaiochtaí, féadfaidh éagsúlachtaí beaga fiú sa chur chuige a thógtar bacainní suntasacha a chruthú ó thaobh soláthar trasteorann tagarmharcanna de. Trí úsáid a bhaint as Rialachán, atá infheidhme go díreach gan reachtaíocht náisiúnta a bheith de dhíth, cuirfear srian ar an bhféidearthacht go dtógfaidh údaráis inniúla bearta atá éagsúil óna gcéile ar an leibhéal náisiúnta, agus áiritheoidh sé go mbeidh cur chuige comhsheasmhach ann agus deimhneacht dhlíthiúil níos fearr ar fud an AE. 3.4. Míniú mionsonraithe ar an togra 3.4.1. Raon feidhme (Airteagal 2) Tá feidhm ag an Rialachán atá beartaithe i leith gach tagarmharc foilsithe a úsáidtear chun tagairt d'ionstraim airgeadais arna thrádáil nó arna cheadú chun trádála in ionad rialáilte, nó conradh airgeadais (amhail morgáistí) agus tagarmharcanna lena ndéantar feidhmíocht ciste infheistíochta a thomhas. I gcás ina bhfuil discréid sa phróiseas tagarmharcála atá faoi réir coinbhleachta leasa, tá baol cúblála ann mura bhfuil rialachas agus rialuithe leordhóthanach. Dá bhrí sin, ba cheart go mbeadh na hinnéacsanna sin lena mbaineann discréid a bheith faoi réir bearta rialúcháin. Cé go mbíonn leibhéil éagsúla discréide ann, bíonn méid áirithe discréide i gceist le gach innéacs. Dá bhrí sin, ba cheart go mbeadh gach tagarmharc san áireamh sa raon feidhme, beag beann ar an modh ríomha ná an cineál faisnéise a thugtar. Ba cheart go mbeadh gach innéacs san áireamh sa raon feidhme, lena n-áirítear innéacsanna foilsithe, toisc gur dócha go ndéanfaidh aon dabht atá ann maidir le cruinneas agus iontaofacht innéacsanna den sórt sin níos mó damáiste do dhaonra níos leithne ná innéacsanna nach innéacsanna poiblí iad. I gcás ina úsáidtear tagarmharcanna mar phraghas tagartha d'ionstraim airgeadais nó do chonradh airgeadais, cruthaíonn aon chúbláil caillteanas eacnamaíoch. Sa chás go mbaineann an rannchuiditheoir úsáid as an ionstraim airgeadais a mbíonn sé ag tagairt dó freisin, tá coinbhleacht leasa de dhlúth agus d'inneach ann agus tá dreasacht ann dul i mbun cúblála. Lena chois sin, nuair a úsáidtear tagarmharcanna chun feidhmíocht ionstraimí airgeadais a thomhas, féadfaidh siad a bheith faoi réir coinbhleachta leasa agus is é an toradh a bheidh ar chúbláil orthu go ndéanfaidh infheisteoirí roghanna infheistíochta nach iad na roghanna is fearr a d'fhéadfaidís a dhéanamh iad. Dá bhrí sin, tá sé tábhachtach díriú ar gach tagarmharc lena ndéantar praghsáil ar ionstraim airgeadais nó conradh tomhaltóra nó lena thomhaistear feidhmíocht cistí airgeadais. Maidir le tagarmharcanna a úsáidtear go forleathan, féadfaidh tionchar suntasach a bheith ann de thoradh mionchúblála fiú, ach athraíonn leochaileacht agus tábhacht tagarmhairc le himeacht ama. Dá ndéanfaidh an raon feidhme a shrianadh trí thagairt a dhéanamh d'innéacsanna tábhachtacha nó leochaileacha, ní rachadh sé sin i ngleic leis na rioscaí a d'fhéadfadh a bheith ann amach ó aon tagarmharc. D'fhonn aird a thabhairt ar an méid sin ar fad agus chun a áirithiú go gcuirfear an Rialachán i bhfeidhm ar bhealach soiléir cuimsitheach, níl an raon feidhme ag brath ach an oiread ar na cineálacha sonraí ionchuir i.e. an uimhir nó luach eacnamaíoch (e.g. praghas scaireanna) nó nach bhfuil eacnamaíoch (e.g. paraiméadar a bhaineann leis an aimsir) atá sna sonraí ionchuir. Seo mar gheall gurb é an chaoi go socraítear luach ionstraime airgeadais nó conartha airgeadais nó an chaoi go ndéantar feidhmíocht chiste infheistíochta a thomhas an ghné is tábhachtaí chun an raon feidhme a shocrú. Sa chomhthéacs seo, chomh luath agus a úsáidtear luach chun tagairt a dhéanamh do chonradh nó ionstraim airgeadais, ní bhaineann an ghné neamh‑eacnamaíoch a bhí aige roimhe sin le hábhar a thuilleadh. Ó thaobh riarthóirí tagarmharcanna de, tá an fhéidearthacht ann i gcás gach riarthóra go mbeidh sé faoi réir coinbhleachtaí leasa, cleachtann gach riarthóir discréid agus d'fhéadfaí córais rialachais agus rialaithe neamhleora a bheith i bhfeidhm acu. Dá bhrí sin, is gá go mbeidís faoi réir rialála oiriúnaí. Lena chois sin, toisc gurb iadsan a rialaíonn an corás tagarmharcála, forchuirtear ceanglas údarúcháin ar gach riarthóir tagarmhairc toisc gurb é maoirseacht an bealach is éifeachtaí chun sláine tagarmharcanna a áirithiú. Maidir leo siúd a rannchuidíonn le tagarmharcanna, tá an fhéidearthacht ann freisin i gcás na ndaoine seo go mbeidh sé faoi réir coinbhleachtaí leasa, feidhmíonn siad discréid agus mar sin d'fhéadfaidís i bheith ina bhfoinsí cúblála. Is gníomhaíocht dheonach atá i gceist le rannchuidiú le tagarmharc. Má cheanglaítear le haon tionscnamh ar rannchuiditheoirí athrú suntasach a dhéanamh ar a gcuid samhlacha gnó, d'fhéadfaidís scor de bheith ag rannchuidiú leis an tagarmharc lena mbaineann. I gcás na n-eintiteas atá faoi réir rialála agus maoirseachta cheana féin, áfach (rannchuiditheoirí faoi mhaoirseacht, mar a thugtar orthu), níltear ag súil leis go mbeidh costais shuntasacha ann ná ualach riaracháin míréireach má cheanglaítear orthu córais mhaithe rialachais agus rialaithe a bheith acu. Dá bhrí sin, is iomchuí gach rannchuiditheoir faoi mhaoirseacht a thabhairt laistigh de raon feidhme an Rialacháin seo. I gcás rannchuiditheoirí nach bhfuil faoi réir rialála agus maoirseachta (rannchuiditheoirí nach bhfuil faoi mhaoirseacht), d'fhéadfaí go mbeadh costais shuntasacha agus ualach mhór riaracháin a bheith orthu as údarú a fháil nó teacht faoi réir rialacha ar bhealach eile. Bheadh rialtóirí mí-éifeachtach freisin dá mbeidís i mbun maoirseachta ar ghnólachtaí nach bhfuil aon saineolas acu orthu. Dá bhrí sin, ghearrfaí costais shuntasacha agus ní bheadh ach leasanna beaga ann dá ngearrfaí maoirseacht ar eintitis agus ar dhaoine nach bhfuil faoi mhaoirseacht faoi láthair. Dá ainneoin sin, tá codanna áirithe den Rialachán seo, mar shampla an gá le sonraí cruinne iontaofa a sholáthar, ábhartha go neamhdhíreach ar gach rannchuiditheoirí toisc go mbeidh siad fós faoi réir an Rialacháin um Dhrochúsáid Mhargaidh agus beidh ceangal conarthach orthu ceanglas chód iompair an riarthóra a chomhlíonadh faoin Rialachán seo. Sa togra, díolmhaítear bainc cheannais atá ina gcomhaltaí den Chóras Eorpach Banc Ceannais óna raon feidhme. Ar deireadh, i gcásanna áirithe d'fhéadfadh sé go dtáirgfeadh duine innéacs ach gan a fhios a bheith aige gur tagarmharc atá san innéacs seo toisc, mar shampla, go n-úsáidtear é mar thagairt d'ionstraim airgeadais gan eolas a bheith ag an tairgeoir faoin úsáid sin. Dá bhrí sin, cuimsítear sásra sa rialachán chun fógra a thabhairt do na táirgeoir go bhfuil a n-innéacs ina thagarmharc, nó go bhféadfadh sé a bheith, agus chun an chumhacht a thabhairt dóibh a dhiúltú go n-úsáidfí mar thagarmharc é. Má aontaíonn an táirgeoir, beidh sé faoi réir an Rialacháin atá beartaithe i ndáil leis an tagarmharc sin. Má dhiúltaíonn sé, ní fhéadfar an t‑innéacs a úsáid mar thagarmharc agus ní bheidh feidhm le ceanglais an Rialacháin ar riarthóirí. 3.4.2. Rialachas agus Rialú Riarthóirí (Airteagal 5-6) Áirithítear leis an togra go seachnaítear coinbhleachtaí leasa agus áirithítear go bhfuil rialachas agus rialuithe éifeachtach. Tugtar aghaidh orthu sin trí cheanglais maidir le rialachas agus rialuithe, agus tá ceanglais níos mionsonraithe áirithe san iarscríbhinn. 3.4.3. Sonraí Ionchuir agus Modheolaíocht (Airteagail 7) Leagtar síos trí cheanglas sa togra, a shonraítear san iarscríbhinn, maidir leis na sonraí ionchuir agus an mhodheolaíocht a úsáidtear chun tagarmharc a tháirgeadh d'fhonn discréid a laghdú agus sláine agus iontaofacht a fheabhsú: – ba cheart go mbeadh na sonraí ionchuir leordhóthanach agus cruinn ionas go dtabharfaidh siad léargas ar an margadh iarbhír nó ar an bhfíorchás eacnamaíoch lena bhfuil sé beartaithe c é a thomhas leis an tagarmharc; – ba cheart na sonraí ionchuir a fháil ó phainéal nó ó shampla rannchuiditheoirí atá iontaofa agus ionadaíoch; agus – ba cheart don riarthóir modheolaíocht láidir iontaofa a úsáid chun an tagarmharc a chinneadh. 3.4.4. Riachtanais na Rannchuiditheoirí (Airteagal 9 agus Airteagal 11) Iarrtar ar an riarthóir cód iompair a dhréachtú do rannchuiditheoirí ina sonraítear go soiléir na hoibleagáidí agus na freagrachtaí atá ar rannchuiditheoirí nuair a sholáthraíonn siad sonraí ionchuir ar mhaithe leis an tagarmharc a chinneadh. I gcás ina bhfuil na rannchuiditheoirí faoi rialáil cheana féin, iarrtar orthu freisin coinbhleachtaí leasa a sheachaint agus rialuithe leordhóthanacha a chur chun feidhme. 3.4.5. Riachtanais Earnálacha (Airteagal 10 agus Airteagail 12-14) D'fhonn comhréireacht a áirithiú agus a áirithiú go bhfuil an togra curtha in oiriúint go leormhaith do chineálacha agus d'earnálacha difriúla tagarmharcanna, tá forálacha níos mionsonraithe in Iarscríbhinn II agus in Iarscríbhinn III maidir le tagarmharcanna tráchtearraí agus tagarmharcanna rátaí úis. Forchuirtear ceanglais bhreise maidir le tagarmharcanna criticiúla, lena n-áirítear an chumhacht atá ag an údarás inniúil ábhartha sainordú a thabhairt maidir le rannchuidithe. Scaoiltear tagarmharcanna lena gcuireann ionaid rialáilte na sonraí ionchuir ar fáil dóibh ó oibleagáidí áirithe freisin chun dé-rialáil a sheachaint. 3.4.6. Trédhearcacht agus Cosaint Tomhaltóirí (Airteagail 15-18) Feabhsaítear cosaint infheisteoirí trí fhorálacha trédhearcachta. Iarrtar ar riarthóirí ráiteas a sholáthar ina leagtar síos cad a thomhaiseann an tagarmharc agus a leochaileachtaí, mar aon le sonraí bunúsacha a fhoilsiú d'fhonn deis a thabhairt d'úsáideoirí an tagarmharc is oiriúnaí agus is cuí a roghnú. Tugtar fógra sa ráiteas freisin gur cheart do na húsáideoirí foráil iomchuí a dhéanamh i gcás go scoireann an riarthóir den tagarmharc a sholáthar. Ar deireadh forchuirtear measúnú oiriúnachta ar bhainc ina gcuid déileálacha le tomhaltóirí i gconarthaí airgeadais amhail iasachtaí a bhfuil morgáistí mar urrús leo. 3.4.7. Nós Imeachta Maoirseachta agus Údaraithe do Riarthóirí (Airteagail 22-37) Beidh an ghníomhaíocht a bhaineann le soláthar tagarmharcanna faoi réir údarú a fháil roimh ré agus maoirseacht leanúnach. Leagtar síos sa togra na coinníollacha agus an nós imeachta do riarthóirí tagarmharcanna atá lonnaithe san Aontas d'fhonn údarú a fháil ón údarás inniúil ábhartha. Cruthaítear sásra sa togra chun forfheidhmiú éifeachtach an Rialacháin a áirithiú. Tugann sé na cumhachtaí is gá d'údaráis inniúla lena áirithiú go gcomhlíonann riarthóirí an Rialachán. I gcás tagarmharcanna criticiúla, ba cheart coláistí maoirseoirí a bhunú d'fhonn malartú faisnéise a fheabhsú agus d'fhonn údarú agus maoirseacht aonfhoirmeach a áirithiú. 4. IMPLEACHT BHUISÉADACH Tá impleachtaí ag an togra ar bhuiséad an Chomhphobail. Baineann impleachtaí buiséadacha sonracha an togra leis an gcúram a leithdháiltear ar ESMA, de réir mar atá sonraithe sna ráitis airgeadais reachtacha a ghabhann leis an togra seo. Déanfar na cúraimí nua leis na hacmhainní daonna atá ar fáil laistigh den nós imeachta um leithdháileadh buiséid, i bhfianaise srianta ar an mbuiséad a mbaineann le gach comhlacht den AE agus atá i gcomhréir leis an gclárú airgeadais do na gníomhaireachtaí. Go háirithe, beidh na hacmhainní a bheidh de dhíth ar an ngníomhaireacht le haghaidh na cúraimí nua comhsheasmhach agus comhoiriúnach leis an gcláreagrú daonna agus airgeadais le haghaidh ESMA a socraíodh sa Teachtaireacht le déanaí chuig Parlaimint na hEorpa agus chuig an gComhairle – Cláreagrú acmhainní daonna agus airgeadais le haghaidh gníomhaireachtaí díláraithe 2014-2020' (COM(2013)519). Déantar impleachtaí buiséadacha sonracha don Choimisiún a mheasúnú freisin sa ráiteas airgeadais a ghabhann leis an togra seo.Mar achoimre, is iad seo a leanas príomhimpleachtaí buiséadacha an togra: a) Foireann DG MARKT: 1 ball foirne AD (lánaimseartha) chun gníomhartha tarmligthe a dhréachtú, mar aon le meastóireacht, faireachán ar an gcur chun feidhme agus athbhreithniú féideartha ar an tionscnamh: Meastar go mbeidh na costais iomlána in aghaidh na bliana cothrom le € 0.141 M . b) ESMA: (i) Costais foirne: beirt ghníomhairí sealadacha chun a bheith rannpháirteach sna coláistí maoirseoirí le haghaidh tagarmharcanna criticiúla agus dul i mbun idirghabhála iontu, comhairle theicniúil a sholáthar don Choimisiún maidir le cur chun feidhme an Rialacháin seo, comhordú a dhéanamh ar fhorbairt socruithe comhair le tríú tíortha, treoirlínte a dhréachtú chun cóineasú agus comhsheasmhacht thrasearnála réimeas pionóis a chur chun cinn agus cláir a choinneáil d'fhógraí a thugtar maidir le húsáid tagarmharcanna agus liosta a choinneáil de riarthóirí cláraithe tagarmharcanna. Bheadh costas iomlán bliantúil de €0.326 M ar an mbeirt ghníomhaithe sealadacha seo, agus ranníocfadh an Coimisiún 40 % den mhéid sin (€ 0.130 M) agus ranníocfadh na Ballstáit 60 % (€ 0.196 M) in aghaidh na bliana. (ii) Costais oibríochtúla agus costais bonneagair: chomh maith leis sin, meastar go mbeidh speansas tosaigh de € 0.25 M ag ESMA, agus ranníocfadh an Coimisiún 40 % (€ 0.1 M) leis sin agus ranníocfaidh na Ballstáit 60 % (€ 0.15 M) in 2015. Baineann an speansas seo le córais TF den chuid is mó, le go gcomhlíonfaidh ESMA na ceanglais seo a leanas: - Liosta de riarthóirí atá cláraithe i gcomhréir leis an Rialachán seo agus gnólachtaí tríú tíortha a bhfuil tagarmharcanna á soláthar acu san Aontas a choimeád. - Glacadh le fógraí maidir le húsáid tagarmhairc in ionstraim airgeadais nó i gconradh airgeadais laistigh den Aontas, clár a choimeád agus a áirithiú go bhfuil riarthóirí ar an eolas faoin úsáid seo. Beidh ar ESMA tuarascáil maidir le cur i bhfeidhm an Rialacháin seo a chur i dtoll a chéile faoin 1 Eanáir 2018 freisin; beidh costas iomlán € 0.3 M ar an tuarascáil seo agus ranníocfadh an Coimisiún 40 % (€ 0.12 M) agus ranníocfaidh na Ballstáit 60 % (€ 0.18 M) in 2017. 2013/0314 (COD) Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le hinnéacsanna a úsáidtear mar thagarmharcanna in ionstraimí airgeadais agus i gconarthaí airgeadais (Téacs atá ábhartha maidir leis an LEE) TÁ PARLAIMINT NA HEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa[11], Ag féachaint don tuairim ón mBanc Ceannais Eorpach, Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1) Bíonn praghsáil go leor ionstraimí airgeadais agus conarthaí airgeadais ag brath ar chruinneas agus ar shláine tagarmharcanna. Léirigh cásanna cúblála ar thagarmharcanna rátaí úis amhail LIBOR agus EURIBOR, mar aon le líomhaintí go ndearnadh cúbláil ar thagarmharcanna fuinnimh, ola agus malairte eachtraí, go bhféadfadh tagarmharcanna a bhfuil saintréithe comónta áirithe ag baint lena bpróisis socraithe, amhail a bheith faoi réir coinbhleachtaí leasa, úsáid discréide nó rialachas lag, a bheith i mbaol cúblála. Féadfaidh clistí maidir le cruinneas agus sláine innéacsanna a úsáidtear mar thagarmharcanna, nó amhras faoina gcruinneas agus sláine, an bonn a bhaint d'iontaoibh an mhargaidh, caillteanais a chruthú do thomhaltóirí agus d'infheisteoirí agus an fíorgheilleagar a shuaitheadh. Is gá, dá bharr sin, cruinneas, láidreacht agus sláine tagarmharcanna agus an próiseas faoina socraítear tagarmharcanna a áirithiú. (2) Tá ceanglais áirithe i dTreoir 2004/39/CE ó Pharlaimint na hEorpa agus ón gComhairle an 21 Aibreán 2004 maidir le margaí in ionstraimí airgeadais[12] i ndáil le hiontaofacht na dtagarmharcanna a úsáidtear chun ionstraim airgeadais liostaithe a phraghsáil. I dTreoir 2003/71/CE ó Pharlaimint na hEorpa agus ón gComhairle an 4 Samhain 2003 maidir leis an réamheolaire atá le foilsiú nuair a thairgfear urrúis don phobal nó nuair a ghlacfar iad chun a dtrádála[13] tá ceanglais áirithe ann maidir le tagarmharcanna arna n-úsáid ag eisitheoirí. I dTreoir 2009/65/CE ó Pharlaimint na hEorpa agus ón gComhairle an 13 Iúil 2009 maidir le comhordú dlíthe, rialachán agus forálacha riaracháin a bhaineann le gnóthais le haghaidh comhinfheistíochta in urrúis inaistrithe (UCITS)[14] tá ceanglais áirithe ann maidir le húsáid tagarmharcanna ag cistí infheistíochta UCITS. I Rialachán (AE) Uimh. 1227/2011 ó Pharlaimint na hEorpa agus ón gComhairle an 25 Deireadh Fómhair 2011 maidir le sláine an mhargaidh mórdhíola fuinnimh[15] tá forálacha áirithe ina gcuirtear cosc ar chúbláil tagarmharcanna a úsáidtear i gcomhair táirgí mórdhíola fuinnimh. Ní chumhdaítear ach gnéithe áirithe de thagarmharcanna áirithe leis na gníomhartha reachtacha seo áfach agus ní théann siad i ngleic leis na leochaileachtaí ar fad sa phróiseas faoina dtáirgtear gach tagarmharc. (3) Bíonn tagarmharcanna ríthábhachtach chun idirbhearta trasteorann a phraghsáil, agus feidhmiú éifeachtach an mhargaidh inmheánaigh a éascú i raon leathan ionstraimí agus seirbhísí airgeadais dá bharr. Go leor de na tagarmharcanna a úsáidtear mar rátaí tagartha i gconarthaí airgeadais, go háirithe i gcás morgáistí, táirgtear iad i mBallstát amháin ach baineann institiúidí creidmheasa agus tomhaltóirí i mBallstáit eile úsáid astu. Chomh maith leis sin, is minic go ndéanann na hinstitiúidí creidmheasa seo a gcuid rioscaí a fhálú, nó go bhfaigheann siad an maoiniú chun na conarthaí airgeadais seo a dheonú, sa mhargadh idirbhainc trasteorann. Níl reachtaíocht náisiúnta maidir le tagarmharcanna glactha ach ag dhá Bhallstát, ach léiríonn a gcreat dlí faoi seach maidir le tagarmharcanna éagsúlachtaí cheana féin i ndáil le gnéithe amhail raon feidhme an chur i bhfeidhm. Chomh maith leis sin, chomhaontaigh an Eagraíocht Idirnáisiúnta um Choimisiúin Urrús (IOSCO) prionsabail maidir le tagarmharcanna le déanaí agus, toisc go bhfuil solúbthacht áirithe ar fáil sna prionsabail seo i ndáil lena raon feidhme sonrach agus maidir lena modhanna cur chun feidhme agus i ndáil le téarmaí áirithe, is dealraitheach go nglacfaidh Ballstáit reachtaíocht ar an leibhéal náisiúnta lena gcuirfeadh na prionsabail sin i bhfeidhm ar bhealaí éagsúla. (4) Bheadh ilroinnt ar an margadh inmheánach ann mar thoradh ar na cineálacha cur chuige éagsúla seo, toisc go mbeadh riarthóirí agus úsáideoirí tagarmharcanna faoi réir rialacha difriúla i mBallstáit difriúla agus d'fhéadfaí go gcoscfaí úsáid tagarmharcanna arna dtáirgeadh i mBallstát amháin i mBallstáit eile. In éagmais creat comhchuibhithe chun cruinneas agus sláine na dtagarmharcanna a úsáidtear in ionstraimí airgeadais agus i gconarthaí airgeadais san Aontas a áirithiú, is dealraitheach dá bhrí sin go gcruthóidh difríochtaí i reachtaíocht na mBallstát bacainní a chur ar fheidhmiú rianúil an mhargaidh inmheánaigh maidir le soláthar tagarmharcanna. (5) Ní chumhdaíonn rialacha an AE maidir le cosaint tomhaltóirí an tsaincheist ar leith i ndáil le hoiriúnacht tagarmharcanna i gconarthaí airgeadais áfach. Mar thoradh ar ghearáin ó chustaiméirí agus ar dhlíthíocht a bhaineann le tagarmharcanna mí-oiriúnacha a úsáid i roinnt Ballstát, is dócha go nglacfaí bearta atá éagsúil óna chéile, arna spreagadh ag imní dlisteanach maidir le cosaint tomhaltóirí, ar an leibhéal náisiúnta, agus d'fheadfadh ilroinnt ar an margadh inmheánach a bheith ann dá bharr i ngeall ar na coinníollacha éagsúla iomaíochta a bhaineann le leibhéil dhifriúla cosanta tomhaltóirí. (6) Dá bhrí sin, d'fhonn feidhmiú ceart an mhargaidh aonair a áirithiú agus coinníollacha a fheidhmithe a fheabhsú, go háirithe maidir le margaí airgeadais, agus d'fhonn leibhéal ard cosanta a áirithiú do thomhaltóirí agus d'infheisteoirí, is iomchuí dá bhrí sin creat rialúcháin a leagan síos le haghaidh tagarmharcanna ar leibhéal an Aontais. (7) Is iomchuí agus is gá go mbeadh na rialacha sin i bhfoirm reachtach Rialacháin d'fhonn a áirithiú go gcuirtear forálacha i bhfeidhm a fhorchuireann oibleagáidí díreacha ar dhaoine a bhfuil baint acu le táirgeadh agus úsáid tagarmharcanna, agus a rannchuidíonn leo, agus go ndéantar sin ar bhealach aonfhoirmeach ar fud an Aontais. Toisc go bhfuil sé riachtanach i gclár dlí maidir le soláthar tagarmharcanna go mbeadh bearta ann lena sonraítear ceanglais bheachta ar gach gné éagsúil atá de dhlúth agus d'inneach i soláthar tagarmharcanna, féadfaidh éagsúlachtaí beaga fiú sa chur chuige a thógtar i leith ceann de na gnéithe sin bacainní suntasacha a chruthú ó thaobh soláthar trasteorann tagarmharcanna de. Dá bhrí sin, trí úsáid a bhaint as Rialachán, atá infheidhme go díreach gan reachtaíocht náisiúnta a bheith de dhíth, ba cheart go gcuirfí srian ar an bhféidearthacht go dtógfaidh údaráis inniúla bearta atá éagsúil óna gcéile ar an leibhéal náisiúnta, agus ba cheart cur chuige comhsheasmhach agus deimhneacht dhlíthiúil níos fearr a áirithiú agus cosc a chur ar bhacainní suntasacha theacht chun cinn i ndáil le soláthar trasteorann tagarmharcanna. (8) Ba cheart go mbeadh raon feidhme an Rialacháin seo chomh leathan agus is gá chun creat rialála coisctheach a chruthú. Bíonn discréid i gceist le táirgeadh tagarmharcanna maidir lena socrú agus tá sé faoi réir cineálacha áirithe coinbhleachta leasa mar gheall ar a bhfuil de dhlúth agus d'inneach sa táirgeadh sin, rud a thugann le fios go bhfuil deiseanna agus dreasachtaí ann chun cúbláil a dhéanamh ar na tagarmharcanna sin. Tá na fachtóirí riosca comónta seo ann i gcás gach tagarmhairc, agus ba cheart gach ceann acu a chur faoi réir cheanglais rialachais agus rialaithe. Toisc go n-athraíonn leochaileacht agus tábhacht tagarmhairc le himeacht ama, ní rachfaí i ngleic leis na rioscaí a d'fhéadfadh a bheith ann amach ó aon tagarmharc dá ndéanfaidh an raon feidhme a shrianadh trí thagairt a dhéanamh d'innéacsanna tábhachtacha nó leochaileacha. Go háirithe, d'fhéadfadh sé go mbainfear úsáid fhorleathan as tagarmharcanna nach bhfuil á úsáid mar sin faoi láthair, ar an gcaoi go bhféadfadh tionchar suntasach a bheith ann dá ndéanfaí mionchúbláil fiú orthu. (9) Is é an rud criticiúil is ceart raon feidhme an Rialacháin seo a shocrú cibé an ndéantar nó nach ndéantar luach ionstraime airgeadais nó conartha airgeadais a shocrú nó feidhmíocht chiste infheistíochta a thomhas. Dá bhrí sin, níor cheart go mbeadh an raon feidhme ag brath ar chineál na sonraí ionchuir. Dá bhrí sin, ba cheart go gcuimseofaí tagarmharcanna a ríomhtar ó shonraí ionchuir eacnamaíoch, amhail praghsanna scaireanna agus uimhir nó luach nach bhfuil eacnamaíoch amhail paraiméadair aimsire. Ba cheart go gcumhdófaí sa chreat na tagarmharcanna sin atá faoi réir na rioscaí sin, ach ba cheart go ndéanfaí foráil ann freisin d'fhreagairt chomhréireach maidir leis na rioscaí a bhaineann le tagarmharcanna difriúla. Ba cheart go gcumhdófaí sa Rialachán seo dá bhrí sin gach tagarmharc a úsáidtear chun ionstraimí airgeadais atá liostaithe nó arna dtrádáil in ionad rialáilte a phraghsáil. (10) Tá líon mór tomhaltóirí ina bpáirtithe i gconarthaí airgeadais, go háirithe comhaontuithe creidmheasa tomhaltais a bhfuil morgáistí mar urrús leo, a dhéanann tagairt do thagarmharcanna atá faoi réir na rioscaí céanna. Dá bhrí sin, ba cheart go gcumhdófaí na hinnéacsanna nó rátaí tagartha dá dtagraitear in [Treoir 2013/…/AE ó Pharlaimint na hEorpa agus ón gComhairle maidir le comhaontuithe creidmheasa do thomhaltóirí a bhaineann le maoin chónaithe dhochorraithe agus lena leasaítear Treoir 2008/48/CE] sa Rialachán seo. (11) Bíonn coinbhleachtaí leasa suntasacha i gceist i go leor innéacsanna infheistíochta agus úsáidtear iad chun feidhmíocht chiste, mar shampla ciste UCITS, a thomhas. Foilsítear roinnt de na tagarmharcanna seo agus cuirtear cinn eile ar fáil, saor in aisce nó tar éis táille a íoc, don phobal nó do chuid den phobal agus féadfaidh tionchar dochrach a bheith ann d'infheisteoirí má dhéantar cúbláil orthu. Dá bhrí sin, ba cheart go gcumhdófaí innéacsanna nó rátaí tagartha a úsáidtear chun feidhmíocht chiste infheistíochta a thomhas leis an Rialachán seo. (12) Tá an fhéidearthacht ann i gcás gach riarthóra tagarmharcanna go mbeidh sé faoi réir coinbhleachtaí leasa, cleachtann gach riarthóir discréid agus d'fhéadfaí córais rialachais agus rialaithe neamhleora a bheith i bhfeidhm acu. Anuas ar sin, toisc go rialaíonn riarthóirí an próiseas tagarmharcála, is é an bealach is éifeachtaí chun sláine tagarmharcanna a áirithiú údarú agus maoirseacht a bheith de cheangal ar riarthóirí. (13) Tá an fhéidearthacht ann i gcás rannchuiditheoirí go mbeidh sé faoi réir coinbhleachtaí leasa, déanann siad discréid a fheidhmiú agus mar sin d'fhéadfaidís i bheith ina bhfoinsí cúblála. Is gníomhaíocht dheonach atá i gceist le rannchuidiú le tagarmharc. Má cheanglaítear ar rannchuiditheoirí athrú suntasach a dhéanamh ar a gcuid samhlacha gnó le haon tionscnamh, d'fhéadfaidís scor de bheith ag rannchuidiú. I gcás na n-eintiteas atá faoi réir rialála agus maoirseachta cheana féin, áfach, níltear ag súil leis go mbeidh costais shuntasacha ann ná ualach riaracháin míréireach má cheanglaítear orthu córais mhaithe rialachais agus rialaithe a bheith acu. Dá bhrí sin, leagann an Rialachán seo oibleagáid áirithe ar rannchuiditheoirí faoi mhaoirseacht. (14) Is éard is riarthóir ann an duine nádúrtha nó dlítheanach a bhfuil smacht aige ar sholáthar tagarmhairc, go háirithe duine a dhéanann an tagarmharc a riaradh, a bhailíonn sonraí ionchuir agus a dhéanann anailísiú orthu, a shocraíonn an tagarmharc agus i gcásanna áirithe, a fhoilsíonn an tagarmharc. Más rud é nach ndéanann duine ach tagarmharc a fhoilsiú nó go ndéantar tagairt dó mar chuid dá ghníomhaíochtaí iriseoireachta, áfach, agus nach bhfuil smacht aige ar sholáthar an tagarmhairc sin, níor cheart go mbeadh an duine sin faoi réir na gceanglas a fhorchuirtear ar riarthóirí leis an Rialachán seo. (15) Déantar innéacs a ríomh ag baint úsáide as foirmle nó as modheolaíocht éigean eile bunaithe ar luachanna bunúsacha. Bíonn discréid i gceist maidir leis an bhfoirmle seo a chur le chéile, an ríomh a dhéanamh nó na sonraí ionchuir a chinneadh. Cruthaíonn an discréid seo baol cúblála agus dá bhrí sin ba cheart gach tagarmharc lena mbaineann an tsaintréith seo a chumhdach leis an Rialachán. I gcás ina n-úsáidtear praghas nó luach amháin mar thagairt d'ionstraim airgeadais, áfach, mar shampla más é an praghas atá ar urrús amháin an praghas tagartha do rogha, níl bhíonn aon ríomh, sonraí ionchuir ná discréid i gceist. Dá bhrí sin, níor cheart a mheas go bhfuil praghsanna tagartha le praghas amháin nó luach amháin ina dtagarmharcanna chun críche an Rialacháin seo. Níor cheart a mheas go bhfuil praghsanna tagartha nó praghsanna socraíochta arna dtáirgeadh ag Contrapháirtithe Lárnacha (CPLanna) ina dtagarmharcanna toisc go n-úsáidtear iad chun socraíocht, corrlaigh agus bainistíocht riosca a shocrú agus dá bhrí sin ní shocraítear leo an méid atá iníoctha faoi ionstraim airgeadais ná luach ionstraime airgeadais. (16) Tá tagarmharcanna a chuireann bainc cheannais san Aontas ar fáil faoi réir rialaithe ag údaráis phoiblí agus comhlíonann siad prionsabail, caighdeáin agus nósanna imeachta lena ndéantar cruinneas, sláine agus neamhspleáchas a dtagarmharcanna a áirithiú mar a fhoráiltear leis an Rialachán seo. Dá bhrí sin, níl sé riachtanach go mbeadh na tagarmharcanna seo faoi réir an Rialacháin seo. Féadfaidh bainc cheannais thríú tíortha tagarmharcanna a sholáthar a úsáidtear san Aontas freisin áfach. Is gá a chinneadh nach ndéantar ach bainc cheannais thríú tíortha a sholáthraíonn tagarmharcanna atá faoi réir caighdeán atá cosúil leis na caighdeáin arna mbunú ag an Rialachán seo a dhíolmhú ó na hoibleagáidí faoin Rialachán seo. (17) Cruthaíonn leochaileachtaí sa phróiseas lena ndéantar tagarmharc a sholáthar nach bhfuil faoi réir rialachais leormhaith an fhéidearthacht go ndéanfar tagarmharc a chúbláil. I gcás ina bhfuil tagarmharcanna ar fáil don phobal ní gá go gcuirfí san áireamh méid iomlán na rioscaí seo agus dá réir sin d'fhéadfadh sé go gcuirfí rialuithe agus rialachas neamhleora chun feidhme. D'fhonn sláine na dtagarmharcanna a áirithiú, ba cheart go n-iarrfaí ar riarthóirí tagarmharcanna socruithe leordhóthanacha rialachais a chur chun feidhme d'fhonn na coinbhleachtaí leasa sin a rialú agus d'fhonn iontaoibh i sláine na dtagarmharcanna a chosaint. Fiú nuair a dhéantar bainistiú éifeachtach orthu, tá formhór na riarthóirí faoi réir roinnt coinbhleachtaí leasa agus beidh orthu breithiúnais agus cinntí a dhéanamh a dhéanfaidh difear do ghrúpa de geallsealbhóirí éagsúla. Is gá mar sin go mbeidh feidhm neamhspleách ag riarthóirí chun maoirseacht a dhéanamh ar chur chun feidhme agus éifeachtacht na socruithe rialachais lena gcuirtear maoirseacht éifeachtach ar fáil. (18) Is féidir le cúbláil nó le neamhiontaofacht tagarmharcanna damáiste a dhéanamh d'infheisteoirí agus do thomhaltóirí. Dá bhrí sin, ba cheart creat a leagan amach leis an Rialachán seo faoina gcoimeádfaidh riarthóirí agus rannchuiditheoirí taifid, chomh maith le trédhearcacht a sholáthar maidir le cuspóir agus sonraí ionchuir tagarmhairc, chun réiteach níos éifeachtaí agus níos cothroime a éascú ar aon éileamh féideartha i gcomhréir leis an dlí náisiúnta nó le dlí an Aontais. (19) Éilítear anailís agus fianaise ex post le hiniúchóireacht a dhéanamh agus le forfheidhmiú éifeachtach a dhéanamh ar an Rialachán seo agus is gá do riarthóirí tagarmharcanna dá bharr sin taifid leordhóthanacha a bhaineann le ríomh an tagarmhairc a choimeád ar feadh tréimhse ama leordhóthanach. Gach seans go dtiocfaidh athrú de réir a chéile ar an méid a fhéachtar a thomhas le tagarmharc agus ar an timpeallacht ina dtomhaistear é. Dá bhrí sin is gá próiseas agus modheolaíocht sholáthar na dtagarmharcanna a iniúchadh nó a athbhreithniú ar bhonn tréimhsiúil d'fhonn easnaimh agus feabhsúcháin fhéideartha a shainaithint. D'fhéadfadh clistí ó thaobh soláthar an tagarmhairc tionchar a fhágáil ar go leor geallsealbhóirí agus is féidir leo cuidiú chun na heasnaimh sin a shainaithint. Is gá dá bhrí sin nós imeachta neamhspleách maidir le gearáin a bhunú lena áirithiú go mbeidh na geallsealbhóirí sin in ann fógra a thabhairt don riarthóir tagarmharcanna maidir le gearáin agus go mbeidh an riarthóir tagarmharcanna in ann measúnú oibiachtúil a dhéanamh ar fhiúntas aon ghearáin. (20) Is minic le soláthar tagarmharcanna go gcaitear feidhmeanna tábhachtacha a sheachfhoinsiú, amhail an tagarmharc a ríomh, na sonraí ionchuir a bhailiú agus an tagarmharc a scaipeadh. D'fhonn éifeacht na socruithe rialachais a áirithiú, is gá a áirithiú nach scaoileann seachfhoinsiú den sórt sin riarthóir tagarmharcanna ó aon cheann de na hoibleagáidí agus freagrachtaí atá air, agus go ndéantar é ar bhealach nach gcuireann isteach ar chumas an riarthóra na hoibleagáidí ná na freagrachtaí sin a chomhlíonadh, ná ar chumas an údaráis inniúil iomchuí iad a mhaoirsiú. (21) Is é an riarthóir tagarmharcanna an té a fhaigheann formhór na sonraí ionchuir agus tá sé in ann meastóireacht a dhéanamh ar shláine agus ar chruinneas na sonraí ionchuir sin ar bhonn leanúnach. Is gá dá bhrí sin go mbeadh dóthain rialuithe ag an riarthóir tagarmharcanna chun cruinneas na sonraí ionchuir a mheas agus fógra a thabhairt don údarás inniúil ábhartha maidir le sonraí amhrasacha. (22) Féadfaidh fostaithe an riarthóra sáruithe féideartha ar an Rialachán seo nó leochaileachtaí féideartha a d'fhéadfaidh cúbláil nó iarracht ar chúbláil a bheith mar thoradh leo a shainaithint. Dá bhrí sin, ba cheart a áirithiú leis an Rialachán seo go bhfuil socruithe leordhóthanacha i bhfeidhm le go mbeidh ar chumas fostaithe foláireamh faoi rún a thabhairt do riarthóírí maidir le sáruithe féideartha ar an Rialachán seo. (23) Aon uair a fheidhmítear discréid agus sonraí ionchuir á soláthar, cruthaítear deis chun tagarmharc a chúbláil. Más sonraí bunaithe ar idirbhirt iad na sonraí ionchuir, ní bhíonn an oiread discréide i gceist agus laghdaítear dá bhrí sin an deis a bhíonn ann cúbláil a dhéanamh ar na sonraí. Mar riail ghinearálta, ba cheart do riarthóirí tagarmharcanna dá bhrí sin sonraí ionchuir iarbhíre maidir le hidirbhearta a úsáid más féidir ach féadfar sonraí eile a úsáid sna cásanna sin nach leor na sonraí idirbheart chun sláine agus cruinneas an tagarmhairc a áirithiú. (24) Bíonn cruinneas agus iontaofacht tagarmhairc, ó thaobh an fhíorcháis eacnamaíoch atá sé beartaithe rianú leis, a thomhas ag brath ar an modheolaíocht agus ar na sonraí ionchuir a úsáidtear. Is gá dá bhrí sin modheolaíocht a chur in oiriúint lena ndéanfar iontaofacht agus cruinneas an tagarmhairc a áirithiú. (25) D'fhéadfadh sé go mbeidh gá an mhodheolaíocht a athrú d'fhonn cruinneas leanúnach an tagarmhairc a áirithiú, ach beidh tionchar ag aon athruithe sa mhodheolaíocht ar úsáideoirí agus ar gheallsealbhóirí an tagarmhairc. Dá bhrí sin, is gá na nósanna imeachta a shonrú a bheidh le leanúint má dhéantar modheolaíocht an tagarmhairc a athrú, lena n-áirítear an gá le comhairliúchán, sa chaoi go mbeidh úsáideoirí agus geallsealbhóirí in ann na gníomhaíochtaí is gá a thógáil i bhfianaise na n-athruithe seo nó fógra a thabhairt don riarthóir má tá ábhar imní acu i ndáil leis na hathruithe seo. (26) Braitheann sláine agus cruinneas na dtagarmharcanna ar shláine agus ar chruinneas na sonraí ionchuir a sholáthraíonn rannchuiditheoirí. Tá sé riachtanach go ndéanfar oibleagáidí na rannchuiditheoirí maidir leis na sonraí ionchuir sin a shonrú go soiléir, gur féidir brath orthu agus go bhfuil siad comhsheasmhach le rialuithe agus le modheolaíocht an riarthóra tagarmharcanna. Is gá dá bhrí sin don riarthóir tagarmharcanna cód iompair a tháirgeadh chun na ceanglais sin a shonrú agus go mbíonn na rannchuiditheoirí sin faoi cheangal ag an gcód iompair sin. (27) Socraítear go leor tagarmharcanna ó shonraí ionchuir arna soláthar ag ionaid rialáilte, malartáin fuinnimh agus ceantanna lamháltas astaíochtaí. Bíonn na hionaid seo faoi réir rialála agus maoirseachta lena ndéantar sláine na sonraí ionchuir a áirithiú agus lena ndéantar foráil maidir le ceanglais rialachais agus maidir le fógra a thabhairt i ndáil le sáruithe. Dá bhrí sin scaoiltear na tagarmharcanna seo ó oibleagáidí áirithe d'fhonn dé-rialáil a sheachaint agus toisc go ndéanann an mhaoirseacht a dhéantar ar na sonraí ionchuir a úsáidtear sláine na sonraí a áirithiú. (28) Féadfaidh rannchuiditheoirí a bheith faoi réir coinbhleachtaí leasa agus féadfaidh siad discréid a fheidhmiú agus cinneadh á dhéanamh acu maidir leis na sonraí ionchuir. Dá bhrí sin is gá go mbeadh rannchuiditheoirí faoi réir socruithe rialachais lena áirithiú go ndéantar na coinbhleachtaí sin a bhainistiú agus go mbíonn na sonraí ionchuir cruinn, i gcomhréir le riachtanais an riarthóra agus gur féidir iad a bhailíochtú. (29) Tá saintréithe, leochaileachtaí agus rioscaí éagsúla ag baint le cineálacha éagsúla tagarmharcanna agus earnálacha éagsúla tagarmharcanna. Ba cheart tuilleadh sonraithe a dhéanamh ar fhorálacha an Rialacháin seo le haghaidh earnálacha agus cineálacha tagarmharcanna ar leith. Is tagarmharcanna iad tagarmharcanna rátaí úis idirbhainc a bhfuil ról tábhachtach acu ó thaobh beartas airgeadaíochta a tharchur agus is gá dá réir sin a shonrú conas a bheadh feidhm ag na forálacha sin i leith na dtagarmharcanna sin sa Rialachán seo. Baintear úsáid fhorleathan as tagarmharcanna tráchtearraí agus tá saintréithe acu a bhaineann go sonrach lena earnáil, mar sin is gá an chaoi go gcuirfí na forálacha seo i bhfeidhm ar na tagarmharcanna seo a shonrú sa Rialachán seo. (30) D'fhéadfadh tionchar suntasach a bheith ag cliseadh tagarmharcanna criticiúla áirithe ar chobhsaíocht airgeadais, ar ord margaí nó ar infheisteoirí agus is gá dá bhrí sin go mbeadh feidhm le ceanglais bhreise chun sláine agus láidreacht na dtagarmharcanna criticiúla seo a áirithiú. I gcás ina ndéanann tagarmharc tagairt do luach suntasach ionstraimí airgeadais, beidh tionchar den sórt sin aige. Dá bhrí sin, is gá go gcinnfeadh an Coimisiún cad iad na tagarmharcanna sin a dhéanann tagairt d'ionstraimí airgeadais os cionn tairseach áirithe agus ba cheart iad a mheas mar thagarmharcanna criticiúla. (31) Má scoireann rannchuiditheoirí de bheith rannpháirteach d'fhéadfadh sé sin an bonn a bhaint de chreidiúnacht tagarmharcanna criticiúla. D'fhonn aghaidh a thabhairt ar an leochaileacht sin, is gá dá bhrí sin cumhacht a chur san áireamh don údarás inniúil ábhartha chun rannchuidiú éigeantach a éileamh i gcás tagarmharcanna criticiúla. (32) Ionas go ndéanfaidh úsáideoirí tagarmharcanna roghanna iomchuí maidir le tagarmharcanna, agus go dtuigfidh siad na rioscaí a bhaineann leo, ní mór dóibh fios a bheith acu cad a thomhaistear leis an tagarmharc agus na leochaileachtaí a bhaineann leis. Dá bhrí sin ba cheart don riarthóir tagarmhairc ráiteas a fhoilsiú ina sonraítear na gnéithe sin, chomh maith leis na sonraí ionchuir a fhoilsiú, a úsáidtear chun an tagarmharc a shocrú. (33) Féadfaidh tomhaltóirí conarthaí airgeadais a dhéanamh, go háirithe morgáistí agus conarthaí creidmheasa tomhaltóirí, ina ndéantar tagairt do thagarmharc, ach fágann cumhacht margála mhíchothrom agus úsáid téarmaí caighdeánacha go bhféadfadh rogha theoranta a bheith acu maidir leis an tagarmharc a úsáidfear. Is gá dá bhrí sin a áirithiú go luífidh an fhreagracht maidir le hoiriúnacht tagarmhairc den sórt sin do thomhaltóir leis na hiasachtóir nó le creidiúnaithe atá ina n-eintitis faoi mhaoirseacht, toisc go bhfuil siad níos ábalta an tagarmharc a roghnú. Níor cheart go gceanglóidh faoin Rialachán seo an measúnú oiriúnachta a dhéanamh ar ionstraimí airgeadais a dhéanann tagairt do thagarmharc, toisc go ndéantar foráil maidir leis an méid sin cheana féin in Treoir [MIFID]. (34) Ba cheart go gcuirfí san áireamh sa Rialachán seo na Prionsabail i gcomhair tagarmharcanna a d'eisigh an Eagraíocht Idirnáisiúnta um Choimisiúin Urrús (IOSCO) ar an 17 Iúil 2013 (dá ngairtear 'Prionsabail IOSCO' anseo feasta), prionsabail a fheidhmíonn mar chaighdeán domhanda le haghaidh ceanglas rialála tagarmharcanna. Ar mhaithe le cosaint a thabhairt d'infheisteoirí, is gá measúnú a dhéanamh go bhfuil an mhaoirseacht agus an rialachán in aon tríú tír coibhéiseach le maoirseacht agus le rialachán tagarmharcanna san Aontas sular féidir aon tagarmharc arna sholáthar ag an tríú tír sin a úsáid san Aontas. (35) Ba cheart go ndéanfadh an t-údarás inniúil sa Bhallstát ina bhfuil riarthóir lonnaithe an riarthóir sin a údarú agus a mhaoirsiú. (36) In imthosca áirithe, féadfaidh duine innéacs a sholáthar agus gan fios a bheith aige go bhfuiltear ag úsáid an innéacs sin mar thagairt le haghaidh ionstraime airgeadais. Tarlaíonn sé seo go háirithe sa chás go mbíonn na húsáideoirí agus riarthóir an tagarmhairc lonnaithe i mBallstáit dhifriúla. Is gá dá bhrí sin d'údaráis inniúla, cibé uair a fhaigheann siad eolas maidir le húsáid tagarmhairc in ionstraim airgeadais, fógra a thabhairt d'údarás comhordúcháin lárnach amhail ESMA agus ba cheart don údarás sin fógra a thabhairt don riarthóir ansin. (37) Tugtar ráthú go mbeidh maoirseacht éifeachtach ann trí shraith uirlisí, cumhachtaí agus acmhainní éifeachtacha a thabhairt d'údaráis inniúla na mBallstát. Dá bhrí sin, ba cheart foráil a dhéanamh leis an Rialachán seo go háirithe maidir le sraith íosta cumhachtaí maoirseachta agus imscrúdaitheacha is ceart a chur ar iontaoibh údaráis inniúla na mBallstát i gcomhréir leis an dlí náisiúnta. Agus a gcumhachtaí á gcleachtadh acu faoin Rialachán seo, ba cheart go ngníomhódh údaráis inniúla agus an ESMA go hoibiachtúil agus go neamhchlaonta agus a bheith uathrialach i gcónaí sna cinntí a dhéanfaidh siad. (38) D'fhonn sáruithe ar an Rialachán seo a bhrath, is gá d'údaráis inniúla a bheith in ann rochtain a fháil ar áitreabh daoine nádúrtha agus dlítheanacha, i gcomhréir leis an dlí náisiúnta, d'fhonn doiciméid a urghabháil. Is gá freisin a bheith in ann rochtain a fháil ar áitribh den sórt sin má tá amhras réasúnta ann go bhfuil doiciméid agus sonraí eile ann a bhaineann le hábhar na cigireachta nó an imscrúdaithe agus bhféadfadh sé go mbeadh baint acu le hábhar chun sárú ar an Rialachán seo a chruthú. Ina theannta sin tá an rochtain ar áitreabh mar sin riachtanach i gcás: ina mainníonn an duine ar éilíodh faisnéis uaidh cheana an t-éileamh sin a chomhlíonadh; nó i gcás ina bhfuil forais réasúnacha ann le go gcreidfí nach gcomhlíonfaí an t-éileamh sin dá ndéanfaí é, nó go ndéanfaí na doiciméid nó an fhaisnéis, lena mbaineann an t-éileamh ar fhaisnéis, a bhaint, a chrioscaíleadh nó a scriosadh. Nuair atá réamhúdarú ag teastáil ó údarás breithiúnach an Bhallstáit lena mbaineann, i gcomhréir leis an dlí naisiúnta, is tar éis an t-údarú sin a fháil amháin a úsáidfear cumhacht dá leithéid; (39) Féadfaidh taifeadtaí ar chomhráite teileafóin agus taifid ar thrácht sonraí atá ann cheana ó eintitis faoi mhaoirseacht a bheith mar fianaise ríthábhachtach, agus gan d'fhianaise a bheith ann ach iad uaireanta, chun sáruithe ar an Rialachán a bhrath agus a chruthú, go háirithe comhlíonadh na gceanglas rialachais agus rialaithe. Féadfaidh go gcabhróidh taifid agus taifeadtaí den sórt sin chun fíorú a dhéanamh ar chéannacht an duine atá freagrach as an bhfaisnéis a chur isteach, chomh maith le céannacht na ndaoine siúd atá freagrach as an bhfaomhadh agus cibé ar coinníodh deighilt fhisiciúil idir na fostaithe nó nár coinníodh. Dá bhrí sin, ba cheart go mbeadh sé ar chumas údarás inniúil a cheangal go dtabharfaí dóibh taifeadtaí ar chomhráite teileafóin agus taifid ar chumarsáid leictreonach agus ar thrácht sonraí arna gcoimeád ag eintitis, sna cásanna sin ina bhfuil amhras réasúnta ann go bhféadfadh taifeadtaí nó taifid den sórt sin a bhaineann le hábhar na cigireachta nó an imscrúdaithe ábhartha chun sárú ar an Rialachán seo a chruthú. (40) Baineann roinnt d'fhorálacha an Rialacháin seo le daoine nádúrtha nó dlítheanacha i dtríú tíortha a bhféadfadh tagarmharcanna a úsáid nó a bheith ina rannchuiditheoirí do thagarmharcanna nó a bhféadfadh baint a bheith acu sa phróiseas tagarmharcála ar bhealach eile. Ba cheart d'údaráis inniúla socruithe a dhéanamh, dá bhrí sin, le húdaráis mhaoirseachta i dtríú tíortha. Ba cheart don ESMA comhordú a dhéanamh ar fhorbairt socruithe comhair den sórt sin agus ar mhalartú faisnéise a fhaightear ó thríú tíortha idir údaráis inniúla. (41) Urramaíonn an Rialachán seo na cearta bunúsacha agus comhlíonann sé na prionsabail a aithnítear sa Chonradh ar Fheidhmiú an Aontais Eorpaigh (CFAE) agus i gCairt um Chearta Bunúsacha an Aontais Eorpaigh, go háirithe an ceart urramú a thabhairt do shaol príobháideach agus teaghlaigh, sonraí pearsanta a chosaint, ceart ar an tsaoirse chun tuairimí a nochtadh agus faisnéis a fháil, an tsaoirse chun gnó a sheoladh, an ceart chun maoine, an ceart cosaint tomhaltóra a fháil, an ceart chun leigheas éifeachtach a fháil, ceart na cosanta.. Dá bhrí sin, ba cheart an Rialachán seo a léirmhíniú agus a chur i bhfeidhm i gcomhréir leis na cearta agus prionsabail sin. (42) Ba cheart go ndéanfaí cearta cosanta na ndaoine lena mbaineann a urramú go hiomlán. Go háirithe, cuirfear rochtain ar na cinntí ar a bhfuil cinneadh an údaráis inniúil bunaithe ar fáil do na daoine atá faoi réir imeachtaí agus tabharfar an ceart dóibh éisteacht a fháil. (43) Tá trédhearcacht maidir le tagarmharcanna riachtanach ar mhaithe le cobhsaíocht an mhargaidh airgeadais agus cosaint infheisteoirí. Ba cheart go ndéanfadh údaráis inniúla aon mhalartú nó tarchur faisnéise i gcomhréir leis na rialacha maidir le tarchur sonraí pearsanta mar atá leagtha síos i dTreoir 95/46/CE ó Pharlaimint na hEorpa agus ón gComhairle an 24 Deireadh Fómhair 1995 maidir le daoine aonair a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin[16]. Ba cheart go ndéanfadh an ESMA aon mhalartú nó tarchur faisnéise i gcomhréir leis na rialacha maidir le tarchur sonraí pearsanta mar atá leagtha síos i Rialachán (CE) Uimh. 45/2001 ó Pharlaimint na hEorpa agus ón gComhairle an 18 Nollaig 2000 maidir le daoine aonair a chosaint i dtaca le próiseáil sonraí pearsanta ag institiúidí agus comhlachtaí an Chomhphobail agus maidir le saorghluaiseacht sonraí den sórt sin[17]. (44) Ag féachaint do na prionsabail atá leagtha síos sa theachtaireacht ón gChoimisiúin maidir le réimis smachtbhannaí a atreisiú san earnáil seirbhísí airgeadais agus gníomhartha dlíthiúla an Aontais arna nglacadh mar bheart leantach don Chumarsáid sin, ba cheart do Bhallstáit rialacha a leagan síos maidir le pionóis agus bearta riaracháin is infheidhme maidir le sáruithe ar fhorálacha an Rialacháin seo agus ba cheart dóibh a áirithiú go gcuirtear chun feidhme iad. Ba cheart go mbeadh na pionóis agus na bearta riaracháin sin éifeachtach, comhréireach agus athchomhairleach. (45) Dá bhrí sin, ba cheart foráil a dhéanamh maidir le sraith de bhearta, smachtbhannaí agus fíneálacha riaracháin d'fhonn cur chuige coiteann a áirithiú sna Ballstáit agus chun an éifeacht bhactha a bheidh acu a fheabhsú. Ba cheart go ndéanfaí na smachtbhannaí arna gcur i bhfeidhm i gcásanna ar leith a chinneadh agus tosca á gcur san áireamh nuair is iomchuí amhail aisíoc aon tairbhe airgeadais shonraithe, tromaíocht agus fad an tsáraithe, aon tosca géaraitheacha nó maolaitheacha, an gá atá le héifeacht bhactha a bheith ag na fíneálacha agus, nuair is iomchuí, ba cheart go n-áireofaí leo laghdú má théitear i gcomhar leis an údarás inniúil. Go háirithe, féadfaidh méid iarbhír na bhfíneálacha riaracháin atá le gearradh i gcás ar leith an t-uasleibhéal dá bhforáiltear sa Rialachán seo, nó an leibhéal níos airde dá bhforáiltear sa dlí náisiúnta, a bhaint amach i gcás sáruithe an-tromchúiseacha, agus ag an am céanna féadfar fíneálacha atá cuid mhaith níos ísle ná an t-uasleibhéal a chur i bhfeidhm as mionsáruithe nó i gcás socraíochta. Ba cheart go mbeadh an deis ag an údarás inniúil toirmeasc sealadach ar chleachtadh feidhmeanna bainistíochta a ghearradh ar riarthóírí nó rannchuiditheoirí tagarmhairc. Níor cheart go gcuirfí teorainn ar Bhallstáit leis an Rialachán seo ó thaobh an cumas a bheith acu foráil a dhéanamh maidir le leibhéil smachtbhannaí riaracháin níos airde. (46) D'fhonn a áirithiú go mbeidh éifeacht bhactha ag na cinntí a dhéanfaidh údaráis inniúla ar an bpobal i gcoitinne, ba cheart iad a fhoilsiú de ghnáth. Is uirlis thábhachta é foilsiú na gcinntí freisin d'údaráis inniúla lena chur in iúl do rannpháirtithe margaidh an cineál iompair a mheastar a bheith ina shárú ar an Rialachán seo agus chun dea-iompar níos leithne a chur chun cinn i measc rannpháirtithe an mhargaidh. Má tá an baol ann go ndéanfar dochar míréireach do na daoine lena mbaineann, go gcuirfear cobhsaíocht na margaí airgeadais nó imscrúdú atá idir lámha i mbaol leis an bhfoilsiú, ba cheart don údarás inniúil na smachtbhannaí agus bearta a fhoilsiú ar bhonn anaithnid nó moill a chur leis an bhfoilsiú. Ba cheart go mbeadh rogha ag údaráis inniúla gan smachtbhannaí a fhoilsiú má mheastar go mbeadh foilsiú anaithnid nó moillithe neamhleor lena áirithiú nach gcuirfí cobhsaíocht na margaí airgeadais i mbaol. Ní cheanglaítear ar údaráis inniúla bearta a fhoilsiú ach an oiread a mheastar nach fiú trácht orthu agus go mbeadh foilsiú míréireach. (47) Féadfaidh baint a bheith ag rannchuiditheoirí, riarthóirí agus úsáideoirí i mbreis is Ballstát amháin le tagarmharcanna criticiúla. Dá bhrí sin, féadfaidh tionchar a bheith ann i mbreis is Ballstát amháin má scoirtear de sholáthar thagarmharc den sórt sin nó má tharlaíonn aon theagmhas lena mbaintear an bonn dá sláine go suntasach, rud a chiallaíonn nach mbeidh maoirseacht tagarmharcanna den sórt sin a dhéanfaidh údarás inniúil an Bhallstáit ina bhfuil sé lonnaithe amháin éifeachtúil agus éifeachtach ó thaobh aghaidh a thabhairt ar na rioscaí a bhaineann leis an tagarmharc criticiúil. D'fhonn malartú éifeachtach faisnéise maoirseachta a áirithiú idir údaráis inniúla, chomh maith le comhordú ar a gcuid gníomhaíochtaí agus ar a mbearta maoirseachta, ba cheart coláistí d'údaráis inniúla a bhunú. Ba cheart go rannchuideodh gníomhaíochtaí na gcoláistí le cur i bhfeidhm comhchuibhithe na rialacha faoin Rialachán seo agus le cóineasú na gcleachtas maoirseachta. Is gné lárnach í idirghabháil ESMA atá ceangailteach ó thaobh an dlí de chun comhordú, comhsheasmhacht maoirseachta agus cóineasú na gcleachtas maoirseachta a bhaint amach. Féadfaidh tagarmharcanna tagairt a dhéanamh d'ionstraimí airgeadais agus do chonarthaí airgeadais a bhfuil tréimhse fhada ag baint leo. I gcásanna áirithe, ní fhéadfar cead a thabhairt tagarmharcanna den sórt sin a sholáthar a thuilleadh a luaithe agus a thiocfaidh an Rialachán seo i bhfeidhm toisc go mbaineann saintréithe leo nach féidir iad a choigeartú lena mbeidh siad i gcomhréir le ceanglais an Rialacháin. Má thoirmisctear soláthar leantach thagarmharc den sórt sin, áfach, d'fhéadfadh sé go gcuirfear deireadh leis na hionstraimí airgeadais nó na conarthaí airgeadais, nó go gcuirfear bac orthu, agus go ndéanfaí dochar d'infheisteoirí dá bharr. Dá bhrí sin, is gá foráil a dhéanamh lena gceadófar soláthar leantach thagarmharcanna den sórt sin ar feadh idirthréimhse. (48) D'fhonn coinníollacha aonfhoirmeacha a áirithiú i gcur chun feidhme an Rialacháin seo agus sonrú breise a dhéanamh ar ghnéithe teicniúla an togra, ba cheart an chumhacht chun gníomhartha a ghlacadh i gcomhréir le hAirteagal 290 den CFAE a tharmligean chuig an gCoimisiún i ndáil le sonraíocht ghnéithe teicniúla na sainmhínithe, na ceanglais rialachais agus rialaithe a chuirfear i bhfeidhm ar riarthóirí agus ar rannchuiditheoirí faoi mhaoirseacht, ceanglais a bhaineann le sonraí ionchuir agus modheolaíochaí, an cód iompair, ceanglais shonracha le haghaidh cineálacha agus earnálacha difriúla tagarmharcanna agus an fhaisnéis atá le soláthar sna hiarratais ar údarú riarthóirí. (49) Ba cheart don Choimisiún dréachtchaighdeáin theicniúla rialála a fhorbróidh an ESMA a ghlacadh lena mbunófar íosmhéid inneachair na socruithe comhair le húdaráis inniúla thríú tíortha, trí bhíthin gníomhartha tarmligthe de bhun Airteagal 290 CFAE agus i gcomhréir le hAirteagal 10 go hAirteagal 14 de Rialachán (AE) Uimh. 1095/201. (50) D'fhonn a áirithiú go mbeidh coinníollacha cur chun feidhme an Rialacháin seo aonfhoirmeach, ba cheart cumhachtaí cur chun feidhme a thabhairt don Choimisiún i ndáil le gnéithe áirithe de. Baineann na gnéithe sin le fionnadh gur creat dlí coibhéiseach é an creat dlí lena bhfuil bainc cheannais agus soláthraithe tagarmharcanna thríú tíortha faoi réir aige, chomh maith le fionnadh gur tagarmharc criticiúil é tagarmharc.Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011[18] lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí cur chun feidhme ag an gCoimisiún. (51) Ba cheart go dtabharfaí de chumhacht don Choimisiún freisin caighdeáin theicniúla cur chun feidhme a fhorbróidh an ESMA a ghlacadh lena mbunófar nósanna imeachta agus foirmeacha um mhalartú faisnéise idir údaráis inniúla agus an ESMA, trí bhíthin gníomhartha cur chun feidhme de bhun Airteagal 291 CFAE agus i gcomhréir le hAirteagal 15 de Rialachán (AE) Uimh. 1095/2010. Ós rud é nach féidir leis na Ballstáit cuspóirí an Rialacháin seo, eadhon córas comhsheasmhach éifeachtach a leagan síos chun dul i ngleic leis na leochaileachtaí a chruthaíonn tagarmharcanna, a bhaint amach go leordhóthanach, toisc nach féidir an tionchar foriomlán atá ag na fadhbanna a bhaineann le tagarmharcanna a fheiceáil go hiomlán ach i gcomhthéacs an Aontais, agus gur fearr, dá bhrí sin, is féidir iad a bhaint amach ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta faoi mar a leagtar amach in Airteagal 5 den Chonradh ar an Aontas Eorpach é. I gcomhréir le prionsabal na comhréireachta, mar a leagtar amach san Airteagal sin, ní théann an Rialachán seo thar a bhfuil riachtanach chun na cuspóirí sin a bhaint amach. TAR ÉIS AN RIALACHÁN SEO A GHLACADH: TEIDEAL 1 ÁBHAR, RAON FEIDHME AGUS SAINMHÍNITHE Airteagal 1 Ábhar Tugtar isteach leis an Rialachán seo creat coiteann chun cruinneas agus sláine na n-innéacsanna a úsáidtear mar thagarmharcanna in ionstraimí airgeadais agus i gconarthaí airgeadais san Aontas a áirithiú. Dá bhrí sin, rannchuidíonn an Rialachán le feidhmiú ceart an mhargaidh inmheánaigh chomh maith le hardleibhéal cosanta a bhaint amach do thomhaltóirí agus d'infheisteoirí. Airteagal 2 Raon Feidhme 1. Beidh feidhm ag an Rialachán seo maidir le tagarmharcanna a sholáthar, sonraí ionchuir a chur ar fáil do thagarmharc agus úsáid tagarmhairc laistigh den Aontas. 2. Ní bheidh feidhm ag an Rialachán seo maidir leo seo a leanas: (a) Comhaltaí den Chóras Eorpach Banc Ceannais (CEBC). (b) Bainc cheannais thríú tíortha a n-aithníonn an Coimisiún a gcreat dlí mar cheann lena ndéantar foráil maidir le prionsabail, caighdeáin agus nósanna imeachta atá coibhéiseach leis na ceanglais maidir le cruinneas, sláine agus neamhspleáchas i soláthar tagarmharcanna dá bhforáiltear leis an Rialachán seo. 3. Bunóidh an Coimisiún liosta de bhainc cheannais thríú tíortha dá dtagraítear i mír 2(b). Glacfar na gníomhartha cur chun feidhme sin i gcomhréir leis an nós imeachta scrúdúcháin dá dtagraítear in Airteagal 38(2). Airteagal 3 Sainmhínithe 1. Chun críocha an Rialacháin seo, beidh feidhm ag na sainmhínithe seo a leanas: (1) Ciallaíonn 'innéacs' aon fhigiúr: (a) a fhoilsítear nó a chuirtear ar fáil don phobal; (b) a shocraítear go rialta, go hiomlán nó i bpáirt, trí fhoirmle a chur i bhfeidhm nó trí aon mhodh ríomha eile, nó trí mheasúnú; (c) lena ndéantar an socrú seo bunaithe ar luach bunsócmhainne amháin nó níos mó, nó praghsanna, lena n-áirítear praghsanna measta, nó luachanna eile. (2) ciallaíonn 'tagarmharc' aon innéacs a ndéantar an tsuim atá iníoctha faoi ionstraim airgeadais nó faoi chonradh airgeadais nó luach ionstraime airgeadais, a shocrú trí thagairt a dhéanamh dó nó innéacs a úsáidtear chun feidhmíocht chiste infheistíochta a thomhas;. (3) ciallaíonn ‘soláthar tagarmhairc’: (a) riaradh ar na socruithe chun tagarmharc a shocrú a riaradh; agus (b) sonraí ionchuir a bhailiú, a phróiseáil nó anailís a dhéanamh orthu ar mhaithe le tagarmharc a shocrú; agus (c) tagarmharc a shocrú trí fhoirmle nó modh ríofa eile a cur i bhfeidhm nó trí mheasúnú a dhéanamh ar shonraí ionchuir a soláthraíodh chun na críche sin. (4) ciallaíonn ‘riarthóir' an duine nádúrtha nó dlítheanach a bhfuil smacht acu ar sholáthar tagarmhairc; (5) ciallaíonn ‘úsáideoir tagarmhairc’ aon duine a eisíonn ionstraim airgeadais nó atá ina úinéir ar ionstraim airgeadais nó aon duine is páirtí i gconradh airgeadais a thagraíonn do thagarmharc; (6) ciallaíonn ‘rannchuidiú sonraí ionchuir’ aon sonraí ionchuir a sholáthar do riarthóir, nó do dhuine eile chun iad a chur ar aghaidh chuig riarthóir, ar sonraí iad atá de dhíth i ndáil leis an tagarmharc sin a shocrú, agus a sholáthraítear chun na críche sin; (7) ciallaíonn ‘rannchuiditheoir’ aon duine nádúrtha nó dlítheanach a chuireann sonraí ionchuir ar fáil; (8) ciallaíonn ‘rannchuiditheoir faoi mhaoirseacht’ eintiteas faoi mhaoirseacht a chuireann sonraí ionchuir ar fáil do riarthóir atá lonnaithe san Aontas; (9) ciallaíonn ‘aighnitheoir’ an duine nádúrtha atá fostaithe ag an rannchuiditheoir chun sonraí ionchuir a chur ar fáil; (10) ciallaíonn ‘sonraí ionchuir’ na sonraí i ndáil le luach bunsócmhainne amháin nó níos mó, nó i ndáil le praghsanna, lena n-áirítear praghsanna measta, nó luachanna eile, a úsáideann an riarthóir chun an tagarmharc a shocrú; (11) ciallaíonn ‘sonraí rialáilte’ sonraí ionchuir arna chur ar fáil go díreach ó ionad trádála de réir mar a shainítear é i bpointe (25) de mhír 1 d'Airteagal 2 de [MIFIR] nó ó shocrú foilsithe faofa mar atá sainmhínithe i bpointe (18) de mhír 1 d'Airteagal 2 de [MIFIR ] nó ó shocrú tuairiscithe faofa mar atá sainithe i bpointe (20) de mhír 1 d'Airteagal 2 de [MIFIR] i gcomhréir le ceanglais éigeantacha maidir le sonraí iarthrádála nó malartán leictreachais dá dtagraítear i bpointe (j) de mhír 1 d'Airteagal 37 de Threoir 2009/72/CE[19] nó ó mhalartán gáis nádúrtha dá dtagraítear i bpointe (j) de mhír 1 d'Airteagal 41 de Threoir 2009/73/CE[20] nó ardán ceantála dá dtagraítear in Airteagal 26 nó in Airteagal 30 de Rialachán (AE) Uimh. 1031/2010 ó Pharlaimint na hEorpa agus ón gComhairle; (12) ciallaíonn 'sonraí idirbhirt' praghsanna, rátaí, innéacsanna nó luachanna inbhraite atá ina dtuairiscí ar idirbhearta idir contrapháirtithe nach bhfuil cleamhnaithe i margadh gníomhach atá faoi réir fórsaí iomaíocha soláthair agus éilimh; (13) ciallaíonn 'ionstraim airgeadais' aon cheann de na hionstraimí atá sa liosta i Roinn C d'Iarscríbhinn I a ghabhann le Treoir 2004/39/CE lenar iarradh cead isteach i gcomhar trádála ar ionad trádála ina leith nó a trádáladh ar ionad trádála; (14) ciallaíonn 'eintiteas faoi mhaoirseacht' na heintitis seo a leanas: (a) institiúidí creidmheasa mar atá sainmhínithe i bpointe (1) d'Airteagal 3 de Threoir 2013/36/AE[21]; (b) gnóthais infheistíochta mar atá sainmhínithe i bpointe (1) de mhír 1 d'Airteagal 2 de [MIFIR]; (c) gnóthais árachais mar atá sainmhínithe i bpointe (1) d'Airteagal 13 de Threoir 2009/138/AE[22]; (d) gnóthais athárachais mar atá sainmhínithe i bpointe (1) d'Airteagal 13 de Threoir 2009/138/AE; (e) gnóthais le haghaidh comhinfheistíochta in urrúis inaistrithe (UCITS) mar atá sainmhínithe in Airteagal 1(2) de Threoir 2009/65/AE[23]; (f) bainisteoirí cistí infheistíochta malartacha (AIFManna) mar atá sainmhínithe i bpointe (b) d’Airteagal 4(1) de Threoir 2011/61/AE ó Pharlaimint na hEorpa agus ón gComhairle[24]; (g) contrapháirtithe lárnacha mar atá sainmhínithe i bpointe (1) d’Airteagal 2 de Rialachán (AE) Uimh. 648/2012 ó Pharlaimint na hEorpa agus ón gComhairle[25]; (h) stórtha trádála mar atá sainmhínithe i bpointe (2) d'Airteagal 4(2) de Rialachán (AE) Uimh. 648/2012; (i) riarthóir; (15) ciallaíonn 'conradh airgeadais': (a) aon chomhaontú creidmheasa mar atá sainmhínithe i bpointe (c) d’Airteagal 3 de Threoir 2008/48/CE ó Pharlaimint na hEorpa agus ón gComhairle[26]; (b) aon chomhaontú creidmheasa mar atá sainmhínithe i bpointe 3 d’Airteagal 3 de [Threoir [2013/…/] ó Pharlaimint na hEorpa agus ón gComhairle maidir le comhaontuithe creidmheasa a bhaineann le maoin chónaithe]; (16) ciallaíonn 'ciste infheistíochta' cistí infheistíochta malartacha mar atá sainmhínithe i bpointe (a) de mhír 1 d'Airteagal 4 de Threoir 2011/61/AE ó Pharlaimint na hEorpa agus ón gComhairle, nó gnóthais chomhinfheistíochta a thagann laistigh de raon feidhme Threoir 2009/65/AE ó Pharlaimint na hEorpa agus ón gComhairle; (17) ciallaíonn 'comhlacht bainistíochta' an comhlacht rialachais, ag cuimsiú an fheidhm mhaoirseachta agus bhainistíochta, a bhfuil údarás cinnteoireachta deiridh aige, agus a bhfuil sé de chumhacht aige straitéis, cuspóirí agus treoir fhoriomlán an eintitis a shocrú; (18) ciallaíonn ‘tomhaltóir’ duine nádúrtha atá ag gníomhú, i gconarthaí airgeadais a chumhdaítear leis an Rialachán seo, chun críocha atá lasmuigh dá cheird, dá ghnó nó dá ghairm; (19) ciallaíonn 'tagarmharc ráta úis idirbhainc' tagarmharc arb í an bhunsócmhainn chun críocha phointe (1)(c) den Airteagal seo an ráta a bhféadfaidh bainc iasachtaí a thabhairt do bhainc eile, nó iasachtaí a fháil uathu; (20) ciallaíonn 'tagarmharc tráchtearraí' tagarmharc ar tráchtearra laistigh de bhrí phointe (2) d'Airteagal 2 de Rialachán (CE) Uimh. 1287/2006 ón gCoimisiún[27] í an bhunsócmhainn chun críocha phointe (1)(c) den Airteagal seo; Ní mheasfar lamháltais i gcomhair astaíochtaí mar atá sainmhínithe i bpointe (11) de Roinn C d'Iarscríbhinn I a ghabhann le [MiFID] a bheith ina dtráchtearraí chun críche an Rialacháin seo; (21) ciallaíonn 'tagarmharc criticiúil' tagarmharc lena bhfuil móradh na ndaoine atá ina rannchuiditheoirí dó ina n-eintitis faoi mhaoirseacht agus a thagraíonn d'ionstraimí airgeadais a bhfuil luach barúlach 500 billiún euro ar a laghad acu; (22) ciallaíonn 'lonnaithe', i ndáil le duine dlítheanach, an Ballstát nó an tríú tír ina bhfuil oifig chláraithe nó seoladh oifigiúil eile an duine sin suite agus i ndáil le duine nádúrtha, an Ballstát nó an tríú tír ina bhfuil an duine sin ina chónaitheoir chun críocha cánach. 2. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 37 d'fhonn breis sonraithe a dhéanamh ar ghnéithe teicniúla na sainmhínithe atá leagtha síos i mír 1, ina shonrófar go háirithe go háirithe cad é atá i gceist le bheith ar fáil don phobal chun críocha shainmhíniú innéacs, agus chun forbairtí sa mhargadh nó forbairtí teicneolaíochta a chur san áireamh. Nuair is infheidhme, cuirfidh an Coimisiún cóineasú idirnáisiúnta ar chleachtas maoirseachta i ndáil le tagarmharcanna san áireamh. Airteagal 4 Eisiamh riarthóirí atá aineolach ar an úsáid atá á baint as tagarmharcanna arna soláthar acu agus eisiamh riarthóirí nach n-aontaíonn lena n-úsáid 1. Ní bheidh feidhm ag an Rialachán seo i leith riarthóir i ndáil le tagarmharc arna sholáthar aige más rud é go bhfuil sé aineolach agus nach bhfuil sé réasúnta go bhféadfadh sé a bheith eolach go n-úsáidtear an tagarmharc sin chun na críocha dá dtagraítear i bpointe (2) d'Airteagal 3(1). 2. Ní bheidh feidhm ag an Rialachán i leith riarthóir thagarmharc dá dtagraítear in Airteagal 25(3) i ndáil leis an tagarmharc sin. TEIDEAL II SLÁINE AGUS IONTAOFACHT TAGARMHAIRC Caibidil 1 Rialachas agus Rialú Riarthóirí Airteagal 5 Riachtanais rialachais 1. Beidh feidhm ag na riachtanais rialachais seo a leanas maidir leis an riarthóir: (a) beidh socruithe daingne rialachais ag an riarthóir, lena n-áirítear struchtúr soiléir eagraíochtúil ina mbeidh freagrachtaí agus róil shoiléire, thrédhearcacha agus chomhsheasmhacha le haghaidh gach duine a bhfuil baint aige le tagarmharc a sholáthar; Déanfaidh an riarthóir gach beart is gá chun a áirithiú nach ndéanfaidh aon choinbhleacht leasa atá ann cheana nó a d'fhéadfadh a bheith ann difear do sholáthar tagarmhairc agus, i gcás ina bhfuil aon discréid nó breithiúnas ag teastáil sa phróiseas tagarmhairc, go bhfeidhmítear iad go neamhspleách agus go macánta ('Rialachas agus coinbhleachtaí leasa'); (b) bunóidh an riarthóir feidhm mhaoirseachta chun maoirseacht a dhéanamh ar gach gné de sholáthar a thagarmharcanna ('Maoirseacht); (c) beidh creat rialaithe ag an riarthóir lena n-áirithítear go ndéanfar an tagarmharc a sholáthar agus a fhoilsiú nó a chur ar fáil i gcomhréir leis an Rialachán seo ('Rialuithe'); (d) beidh creat cuntasachta ag an riarthóir a chumhdóidh coimeád taifead, iniúchadh agus athbhreithniú agus próiseas maidir le gearáin, lena soláthraítear fianaise go bhfuiltear ag comhlíonadh cheanglais an Rialacháin seo ('Cuntasacht'). 2. Comhlíonfaidh riarthóir na ceanglais rialachais agus rialaithe atá leagtha amach i Roinn A d'Iarscríbhinn 1. 3. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 37 chun breis sonraithe a dhéanamh ar na ceanglais rialachais agus rialaithe faoi Roinn A d'Iarscríbhinn 1. Cuirfidh an Coimisiún an méid seo a leanas san áireamh: (a) forbairtí ar thagarmharcanna agus ar mhargaí airgeadais i bhfianaise chóineasú idirnáisiúnta ar chleachtas maoirseachta i ndáil le ceanglais rialachais tagarmharcanna; (b) gnéithe ar leith a bhaineann le cineálacha difriúla tagarmharcanna agus riarthóirí; (c) coinbhleachtaí leasa atá ann cheana nó a d'fhéadfadh a bheith ann maidir le soláthar tagarmharcanna, leochaileacht na dtagarmharcanna ó thaobh cúblála de agus tábhacht na dtagarmharcanna i ndáil le cobhsaíocht airgeadais, margaí agus infheisteoirí. Airteagal 6 Seachfhoinsiú 1. Ní dhéanfaidh riarthóirí feidhmeanna a sheachfhoinsiú i soláthar tagarmhairc ar bhealach a dhéanfaidh díobháil ábhartha do rialú an riarthóra ar sholáthar an tagarmhairc ná do chumas an údaráis inniúil ábhartha an tagarmharc a mhaoirsiú. 2. I gcás ina ndéantar seachfhoinsiú, áiritheoidh an riarthóir go gcomhlíonfar na ceanglais sheachfhoinsithe atá leagtha amach i Roinn B d'Iarscríbhinn 1. 3. I gcás ina ndéanann riarthóir feidhmeanna nó aon seirbhísí nó gníomhaíochtaí ábhartha a sheachfhoinsiú le linn tagarmharc a sholáthar do sholáthraí seirbhíse ar bith, leanfaidh sé de bheith freagrach go hiomlán as a oibleagáidí go léir a chomhlíonadh faoin Rialachán seo. Caibidil 2 Sonraí ionchuir agus modheolaíocht agus sáruithe a thuairisciú Airteagal 7 Sonraí ionchuir agus modheolaíocht 1. Beidh soláthar tagarmhairc faoi rialú na riachtanas seo a leanas maidir lena shonraí ionchuir agus lena mhodheolaíocht: (a) Beidh na sonraí ionchuir leordhóthanach chun léargas cruinn iontaofa a thabhairt ar an margadh nó ar an bhfíorchás eacnamaíoch atá sé beartaithe a thomhas leis an tagarmharc ('Sonraí leordhóthanacha agus cruinne'). Sonraí idirbhirt a bheidh sna sonraí ionchuir. Sa chás nach leor na sonraí idirbhirt atá ar fáil chun léiriú cruinn iontaofa a thabhairt ar an margadh nó ar an bhfíorchás eacnamaíoch atá sé beartaithe a thomhas leis an tagarmharc, is féidir úsáid a bhaint as sonraí ionchuir nach sonraí idirbhirt iad ar an gcoinníoll gur féidir na sonraí sin a fhíorú. (b) Gheobhaidh an riarthóir na sonraí ionchuir ó phainéal nó ó shampla iontaofa ionadaíoch rannchuiditheoirí chun a áirithiú go mbeidh an tagarmharc a gheofar mar thoradh air sin iontaofa agus ionadaíoch ar an margadh nó ar an bhfíorchás eacnamaíoch atá sé beartaithe a thomhas leis an tagarmharc ('Rannchuiditheoirí ionadaíocha') (c) I gcás nach sonraí idirbhirt iad sonraí ionchuir tagarmhairc agus go bhfuil lámh ag rannchuiditheoir i níos mó ná 50 % de luach na n-idirbheart sa mhargadh atá sé beartaithe a thomhas leis an tagarmharc, fíoróidh an riarthóir go dtugtar léiriú ar mhargadh atá faoi réir fórsaí iomaíocha soláthair agus éilimh leis na sonraí ionchuir. Má fhaigheann an riarthóir amach nach dtugtar léiriú leis na sonraí ionchuir ar mhargadh atá faoi réir fórsaí iomaíocha soláthair agus éilimh, déanfaidh sé na sonraí ionchuir, na rannchuiditheoirí nó an mhodheolaíocht a athrú lena áirithiú go dtugtar léiriú ar mhargadh atá faoi réir fórsaí iomaíocha soláthair agus éilimh leis na sonraí ionchuir, é sin nó scoirfear de sholáthar an tagarmhairc sin ('Tionchar ar an margadh'). (d) Úsáidfidh riarthóir modheolaíocht chun tagarmharc a shocrú atá láidir agus iontaofa agus a bhfuil rialacha soiléire ag baint léi ina sonraítear cathain agus conas a fhéadfar discréid a fheidhmiú agus an tagarmharc sin á chinneadh ('Modheolaíocht láidir agus iontaofa'). (e) Déanfaidh an riarthóir sonraí agus modheolaíocht an tagarmhairc a fhorbairt, a oibriú agus a riaradh go trédhearcach ('Trédhearcacht'). 2. Comhlíonfaidh riarthóir na ceanglais a bhaineann le sonraí ionchuir agus modheolaíocht atá leagtha amach i Roinn C d'Iarscríbhinn I. 3. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 37 a bhaineann le bearta chun breis sonraithe a dhéanamh ar na rialuithe i ndáil le sonraí ionchuir, na cúinsí faoina bhféadfadh sé nach leor sonraí idirbhirt agus conas is féidir é seo a léiriú do mhaoirseoirí agus na ceanglais le haghaidh modheolaíochtaí a fhorbairt. Cuirfidh an Coimisiún an méid seo a leanas san áireamh: (a) forbairtí ar thagarmharcanna agus ar mhargaí airgeadais i bhfianaise chóineasú idirnáisiúnta ar chleachtas maoirseachta i ndáil le tagarmharcanna; (b) gnéithe sonracha na dtagarmharcanna difriúla agus na gcineálacha difriúla; agus (c) leochaileacht na dtagarmharcanna ó thaobh cúblála de i bhfianaise na modheolaíochtaí agus na sonraí ionchuir a úsáidtear; Airteagal 8 Sáruithe a thuairisciú 1. Áiritheoidh an riarthóir go mbeidh córais chuí agus rialuithe éifeachtacha ann chun sláine na sonraí ionchuir a áirithiú chun críche mhír 2. 2. Déanfaidh an riarthóir faireachán ar na sonraí ionchuir agus rannpháirtithe chun sáruithe ar an [Rialachán um Dhrochúsáid Mhargaidh] agus aon iompar a bhféadfaidh cúbláil an tagarmhairc nó iarracht ar chúbláil an tagarmhairc a bheith ag baint leis a shainaithint agus tabharfaidh sé fógra don údarás inniúil ábhartha i gcomhréir le hAirteagal 11(2) den [Rialachán um Dhrochúsáid Mhargaidh] agus soláthróidh sé an fhaisnéis ábhartha ar fad i gcás ina bhfuil amhras air, i ndáil le tagarmharc, gur tharla: (a) sárú ábhartha ar an [Rialachán um Dhrochúsáid Mhargaidh]; (b) iompar a bhféadfaidh cúbláil tagarmhairc nó iarracht cúblála tagarmhairc a bheith ag baint leis; nó (c) claonpháirteachas chun tagarmharc a chúbláil nó chun iarracht a dhéanamh tagarmharc a chúbláil. 3. Beidh nósanna imeachta ag riarthóir do na bainisteoirí, fostaithe agus aon duine nádúrtha eile a gcuirtear a seirbhísí ar fáil dó nó atá faoina rialú chun tuairisciú a dhéanamh ar sháruithe ar an Rialachán seo go hinmheánach trí chainéal sonrach uathrialach. Caibidil 3 Cód iompair agus ceanglais le haghaidh rannchuiditheoirí Airteagal 9 Cód Iompair 1. Glacfaidh an riarthóir cód iompair do gach tagarmharc ina sonrófar go soiléir freagrachtaí agus oibleagáidí an riarthóra agus na rannchuiditheoirí maidir le soláthar an tagarmhairc, lena gcuimseofar tuairisc shoiléir ar na sonraí ionchuir atá le soláthar, agus na heilimintí atá leagtha amach i Roinn D d'Iarscríbhinn I ar a laghad. 2. Síneoidh an riarthóir agus na rannchuiditheoirí araon an cód iompair agus beidh sé ceangailteach ó thaobh dlí de ar na páirtithe ar fad lena mbaineann. 3. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 37 a bhaineann le bearta chun breis sonraithe a dhéanamh ar théarmaí an chóid iompair i Roinn D d'Iarscríbhinn I do chineálacha difriúla tagarmharcanna, agus chun forbairtí i ndáil le tagarmharcanna agus margaí airgeadais a chur san áireamh. Cuirfidh an Coimisiún saintréithe difriúla na dtagarmharcanna agus na rannchuiditheoirí san áireamh, go háirithe ó thaobh difríochtaí sna sonraí ionchuir agus sna modheolaíochtaí, an baol go ndéanfar cúbláil ar na sonraí ionchuir agus cóineasú idirnáisiúnta ar chleachtas maoirseachta i ndáil le tagarmharcanna. Airteagal 10 Sonraí rialáilte 1. Nuair is sonraí rialáilte iad na sonraí ionchuir a chuirtear ar fáil do thagarmharc, ní bheidh feidhm ag Airteagal 7(1)(b), 8(1), 8(2) ná ag Airteagal 9. 2. Déanfaidh an riarthóir comhaontú le rannchuiditheoir na sonraí rialáilte ina mínítear go soiléir don rannchuiditheoir na tagarmharcanna atá á socrú ag an riarthóir leis na sonraí rialáilte agus déanfaidh sé comhlíonadh leis an Rialachán a áirithiú. Airteagal 11 Rialachas agus rialuithe 1. Beidh na ceanglais rialachais agus rialaithe a leanas i bhfeidhm maidir le rannchuiditheoir faoi mhaoirseacht: (a) Áiritheoidh an rannchuiditheoir faoi mhaoirseacht nach mbeidh tionchar ag coinbhleacht leasa, atá ann cheana ná ceann féideartha, ar sholáthar sonraí ionchuir, agus má tá discréid de dhíth, go bhfeidhmeofar í sin go neamhspleách agus go hionraic bunaithe ar fhaisnéis ábhartha agus i gcomhréir leis an gcód iompair ('Coinbhleachtaí leasa'). (b) Beidh creat rialaithe ag an rannchuiditheoir faoi mhaoirseacht lena ndéanfar sláine, cruinneas agus iontaofacht na sonraí ionchuir a áirithiú agus ndéantar na sonraí ionchuir a sholáthar i gcomhréir le forálacha an Rialacháin seo agus leis an gcód iompair ('Rialuithe leordhóthanacha'). 2. Comhlíonfaidh rannchuiditheoir faoi mhaoirseacht na ceanglais a bhaineann le sonraí ionchuir agus modheolaíocht atá leagtha amach i Roinn C d'Iarscríbhinn I. 3. Rachaidh rannchuiditheoir faoi mhaoirseacht i gcomhar go hiomlán leis an riarthóir agus leis an údarás inniúil lena mbaineann san iniúchadh agus i maoirsiú soláthair tagarmhairc agus cuirfidh sé an fhaisnéis ar fáil agus coimeádfaidh sé taifid i gcomhréir le Roinn E d'Iarscríbhinn I. 4. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 37 a bhaineann le bearta chun breis sonraithe a dhéanamh ar na ceanglais a bhaineann le córais agus rialuithe atá leagtha amach i Roinn E d'Iarscríbhinn I do chineálacha difriúla tagarmharcanna. Cuirfidh an Coimisiún saintréithe difriúla na dtagarmharcanna agus na rannchuiditheoirí faoi mhaoirseacht san áireamh, go háirithe ó thaobh difríochtaí sna sonraí ionchuir a chuirtear ar fáil agus sna modheolaíochtaí a úsáidtear, an baol go ndéanfar cúbláil ar na sonraí ionchuir agus na cineálacha gníomhaíochtaí a dhéanann na rannchuiditheoirí faoi mhaoirseacht, agus forbairtí sna tagarmharcanna agus sna margaí airgeadais i bhfianaise chóineasú idirnáisiúnta ar chleachtas maoirseachta i ndáil le tagarmharcanna. TEIDEAL III CEANGLAIS EARNÁLACHA AGUS TAGARMHARCANNA CRITICIÚLA Caibidil 1 Earnálacha tagarmharcanna Airteagal 12 Ceanglais shonracha le haghaidh cineálacha difriúla tagarmharcanna agus earnálacha 1. Anuas ar na ceanglais in Teideal II, beidh feidhm ag na ceanglais shonracha atá leagtha amach in Iarscríbhinn II maidir le tagarmharcanna rátaí úis idirbhainc. 2. Anuas ar na ceanglais in Teideal II, beidh feidhm ag na ceanglais shonracha atá leagtha amach in Iarscríbhinn III maidir le tagarmharcanna tráchtearraí. 3. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 39 chun na gnéithe seo a leanas d'Iarscríbhinn II agus d'Iarscríbhinn III a shonrú, nó a choigeartú, i bhfianaise forbairtí margaidh agus teicneolaíocha agus forbairtí idirnáisiúnta: (a) An tréimhse a rachaidh thart sula ndéanfar sonraí ama a fhoilsiú (Iarscríbhinn II pointe 6) (b) Na próisis maidir le toghadh agus ainmniú an choiste maoirseachta agus na freagrachtaí a bheidh aige (Iarscríbhinn II pointí 8, 9 agus 10) (c) Minicíocht na n-iniúchtaí (Iarscríbhinn II pointe 12) (d) Na próisis lena ndéantar sonraí ionchuir a sholáthar atá le sonrú sa chód iompair (Iarscríbhinn II pointe 13) (e) Córais agus rialuithe de chuid rannchuiditheora (Iarscríbhinn II pointe 16) (f) Na taifid atá le coimeád ag rannchuiditheoir agus na meáin ina bhfuil siad le coimeád (Iarscríbhinn II pointe 17 agus pointe 18) (g) Na torthaí atá le tuairisciú don bhainistíocht ag feidhm chomhlíonta an rannchuiditheora (Iarscríbhinn II pointe 19) (h) Minicíocht na n-athbhreithnithe inmheánacha ar shonraí ionchuir agus ar nósanna imeachta (Iarscríbhinn II pointe 20) (i) Minicíocht na n-iniúchtaí seachtracha ar shonraí ionchuir an rannchuiditheora (Iarscríbhinn II pointe 21) (j) Na critéir agus nósanna imeachta maidir leis an tagarmharc a fhorbairt (Iarscríbhinn III pointe 1 a) (k) Na heilimintí atá le cur san áireamh sa mhodheolaíocht agus an cur síos ar an modheolaíocht (Iarscríbhinn III pointe 1 agus pointe 2) (l) Na ceanglais ar an riarthóir i ndáil le cáilíocht agus ar shláine ríomh an tagarmhairc agus an t-inneachar sa chur síos atá ceangailte le gach ríomh (Iarscríbhinn III pointe 5 agus pointe 6) Caibidil 2 Tagarmharcanna criticiúla Airteagal 13 Tagarmharcanna criticiúla 1. Glacfaidh an Coimisiún liosta tagarmharcanna atá lonnaithe laistigh den Aontas atá ina dtagarmharcanna criticiúla, i gcomhréir leis an sainmhíniú atá leagtha síos in Airteagal 3(21). Glacfar na gníomhartha cur chun feidhme sin i gcomhréir leis an nós imeachta scrúdúcháin dá dtagraítear in Airteagal 38(2). 2. Laistigh de 5 lá oibre tar éis tagarmharc a chur san áireamh sa liosta dá dtagraítear i mír 1 den Airteagal seo, tabharfaidh riarthóir an tagarmhairc chriticiúil sin fógra faoin cód iompair don údarás inniúil ábhartha. Laistigh de 30 lá, fíoróidh an t-údarás inniúil ábhartha cibé an bhfuil inneachar an chóid iompair i gcomhréir le ceanglais an Rialacháin seo. I gcás ina dtagann an t-údarás inniúil ar eilimintí nach bhfuil i gcomhréir le ceanglais an Rialacháin seo, cuirfidh sé an méid sin in iúl don riarthóir. Laistigh de 30 lá ó iarratas den sórt sin a fháil, déanfaidh an riarthóir coigeartú ar an gcód iompair chun a áirithiú go bhfuil sé i gcomhréir le ceanglais an Rialacháin seo. Airteagal 14 Rannchuidiú éigeantach 1. I gcás inar scor rannchuiditheoirí, a chuimsíonn 20 % ar a laghad de na rannchuiditheoirí do thagarmharc criticiúil, de bheith ag rannchuidiú, nó má tá a ndóthain ann le tabhairt le fios gur dealraitheach go scoirfidh 20 % ar a laghad de na rannchuiditheoirí de bheith ag rannchuidiú, in aon bhliain ar leith, beidh sé de chumhacht ag údarás inniúil an riarthóra ar thagarmharc chriticiúil an méid seo a leanas a dhéanamh: (a) a cheangal ar eintitis faoi mhaoirseacht, arna roghnú i gcomhréir le mír 2, sonraí ionchuir a thabhairt don riarthóir i gcomhréir leis an modheolaíocht, an cód iompair nó rialacha eile; (b) foirm agus spriocam a chinneadh maidir le rannchuidiú sonraí ionchuir; (c) an cód iompair, modheolaíocht nó rialacha eile an tagarmhairc chriticiúil a athrú. 2. I gcás tagarmhairc chriticiúil, is é údarás inniúil an riarthóra lena mbaineann a chinnfidh na heintitis faoi mhaoirseacht a mbeidh sé de cheangal orthu rannchuidiú i gcomhréir le mír 1 bunaithe ar na critéir seo leanas: (a) méid iarbhír agus féideartha rannchuidithe an eintitis faoi mhaoirseacht sa mhargadh atá an tagarmharc ag iarraidh a thomhas; (b) saineolas agus cumas an eintitis faoi mhaoirseacht sonraí ionchuir den chaighdeán riachtanach a sholáthar. 3. Údarás inniúil de chuid rannchuiditheora faoi mhaoirseacht ar ceanglaíodh air rannchuidiú le tagarmharc trí bhíthin bearta a tógadh i gcomhréir le pointe (a) agus pointe (b) de mhír 1, tabharfaidh an t-údarás inniúil sin cúnamh d'údarás inniúil an riarthóra maidir le forfheidhmiú na mbeart sin. 4. Déanfaidh údarás inniúil an riarthóra athbhreithniú ar gach beart arna nglacadh faoi mhír 1 bliain amháin i ndiaidh a ghlactha. Déanfar é a chúlghairm má rud é: (a) go measann sé gur dealraitheach go leanfaidh na rannchuiditheoirí de bheith ag rannchuidiú sonraí ionchuir ar feadh bliain amháin ar a laghad dá ndéanfaí an chumhacht a chúlghairm, agus tabharfar fianaise ar an méid sin leis na nithe seo a leanas ar a laghad: (1) tiomantas i scríbhinn ó na rannchuiditheoirí chuig an riarthóir agus chuig an údarás inniúil go leanfar de bheith ag rannchuidiú sonraí ionchuir don thagarmharc criticiúil ar feadh bliain amháin ar a laghad má dhéantar an chumhacht um rannchuidiú éigeantach a chúlghairm; (2) tuarascáil i scríbhinn ón riarthóir chuig an údarás inniúil lena soláthraítear fianaise dá mheasúnú gur féidir inmharthanacht leantach an thagarmhairc chriticiúil a áirithiú tar éis an rannchuidiú éigeantach a chúlghairm. (b) go measann sé go bhfuil tagarmharc ionadach inghlactha ar fáil agus gur féidir le húsáideoirí an tagarmhairc chriticiúil athrú chuig an gceann ionadach seo gan ach na costais is ísle a bheith orthu; chun fianaise a thabhairt ar an méid sin beidh ar a laghad tuarascáil i scríbhinn ón riarthóir ina mbeidh sonraí faoin modh trasdula chuig tagarmharc ionadach agus an cumas atá ar úsáideoirí aistriú chuig an tagarmharc sin chomh maith le costais an aistrithe. 5. Tabharfaidh an riarthóir fógra don údarás inniúil ábhartha má tharlaíonn sé go sáraíonn aon cheann de na rannchuiditheoirí ceanglais mhír 1 den Airteagal seo, a luaithe agus is féidir go teicniúil. TEIDEAL IV TRÉDHEARCACHT AGUS COSAINT TOMHALTÓIRÍ Airteagal 15 Ráiteas an tagarmhairc 1. Foilseoidh riarthóir ráiteas tagarmhairc i leith gach tagarmhairc ina mbeidh na nithe seo leanas: (a) sainmhíniú soiléir agus gan athbhrí ar an margadh nó ar an bhfíorchás eacnamaíoch atá á thomhas leis an tagarmharc agus na cúinsí ina bhféadfadh sé go mbeidh tomhas den sórt sin neamhiontaofa; (b) cur síos nó liostú ar na cúiseanna inar iomchuí an tagarmharc a úsáid agus na cúinsí a d'fhéadfaí a shamhlú nach raibh sé oiriúnach chun na críocha sin níos mó; (c) sonrúcháin theicniúla a leagadh síos lena sainaithnítear go soiléir agus gan athbhrí na heilimintí sin den ríomh inar féidir discréid a chur i bhfeidhm, i gcomhréir leis an gcritéar agus an té a chuireann discréid i bhfeidhm, agus conas d'fhéadfaí discréid mar í a mheas ina dhiaidh sin. (d) fógra a thabhairt go bhféadfadh fachtóirí bheith ann, lena n-áirítear fachtóirí seachtracha nach bhfuil smacht ag an riarthóir orthu, a fhágfadh go mbeadh gá le hathru